title: Summer Up

text: Festivaalin viides järjestäminen tapahtui 14. heinäkuuta 2007. Pääesiintyjiin kuului edellisen vuoden tapaan Elastinen sekä Cheek, Jonna ja Uniikki. Festivaalin kävijämäärä kasvoi aiempiin vuosiin verraten maltillisemmin lopullisen kävijämäärän ollessa noin 1700.


title: Summer Up

text: 2008 vuoden Summer Up järjestettiin 12. heinäkuuta. Pääesiintyjinä olivat Kapasiteettiyksikkö, Cheek, Lord Est, Asa ja Aste. Kävijämäärä kasvoi jälleen edelliseen vuoteen nähden merkittävästi kävijämäärän ollessa noin 3000.


title: Summer Up

text: Vuonna 2009 Summer Up -festivaali oli ensimmäistä kertaa kaksipäiväinen ja se järjestettiin 10. heinäkuuta - 11. heinäkuuta. Festivaaleilla esiintyi yli 20 artistia, pääesiintyjinä olivat Asa, Raappana, Ceebrolistics, Nopsajalka, Cheek, Fintelligens, Redrama ja Signmark. Festivaalin kaksipäiväisyys näkyi myös kävijämäärässä, joka oli noin 7 000.


title: Summer Up

text: Vuonna 2010 Summer Up -festivaalin tavoitteena oli kerätä 10 000 kävijää. Vuonna 2010 uusin ohjelmalisäys oli Summer Up Street Dance -alue, jossa nähtiin urbaania katutanssia monessa eri muodossa. Tapahtuma sisälsi kilpailuja, esityksiä, tanssinopetusta sekä vapaata tanssia. Summer Up 2010 järjestettiin 9. heinäkuuta – 10. heinäkuuta 2010. Pääesiintyjinä olivat Jätkäjätkät, Ritarikunta, Raappana, Fintelligens, Cheek, Petri Nygård ja Redrama. Festivaali ylitti kävijätavoitteensa, kun kävijöitä oli tuolloin yli 12 000.


title: Summer Up

text: Summer Up 2011 järjestettiin 8. heinäkuuta – 9. heinäkuuta 2011. Kävijämäärä loppuunmyydyssä tapahtumassa oli 21 000 noussen merkittävästi aiemmista vuosista ja 13 000 kävijän tavoitteesta. Tapahtuman päälava oli Marli Juissi Stage, jolla esiintyivät mm. Lloyd Banks, Asa & Jätkäjätkät, Jare & VilleGalle, Raappana & Sound Explosion Band, Juno, Timo Pieni Huijaus, Teflon Brothers, Ruudolf, Fintelligens, Paleface, Cheek, Petri Nygård, Brädi, Aste, Puhuva Kone, Uniikki & Mikael Gabriel.


title: Summer Up

text: Vuoden 2012 Summer Up vietti 10-vuotisjuhliaan ja festivaali järjestettiin 6.-7. heinäkuuta. Esiintyjinä olivat Cheek, Brädi, Kapasiteettiyksikkö, Jukka Poika, Jare & VilleGalle, Notkea Rotta, Fintelligens, Elokuu, GG Caravan, Ruudolf, Mikael Gabriel, Ruger Hauer, Petri Nygård, Kuningasidea, Chebaleba, Solonen, Kosola sekä ulkomaalaisvahvituksena Mohombi. Vuonna 2012 festivaalin yleisötavoite oli 30 000 katsojaa, ja se saavutettiin. Järjestäjien mukaan alueen yleisökapasiteetti oli maksimissaan. Seuraavien vuosien suunnitelmia olivat tapahtuman sisällön kehittäminen sekä mahdollinen festivaalin pidentäminen kolmipäiväiseksi .


title: Summer Up

text: Edellisen vuoden sunnitelmista huolimatta Summer Up 2013 pysyi kaksipäiväisenä. Seuraava Summer Up järjestettiin 5.-6. heinäkuuta. Festivaalin kävijämäärä oli jälleen niin suuri kuin mahdollista eli 30 000. Festivaalin suurimmat vetonaulat olivat yhdysvaltalaiset artistit Far East Movement sekä Fat Joe, joiden lisäksi lavalla nähtiin kotimaisten hip hop-artistien kärkikaarita, kuten Elastinen, Cheek, JVG, Aste, Brädi, Ruudolf & Karri Koira ja Mikael Gabriel.


title: Summer Up

text: Vuonna 2014 Summer Up järjestettiin 12. kerran. Tapahtumapäivinä olivat 4.-5. heinäkuuta. Kävijämäärä oli noin 27 000. Festivaalin pääesiintyjinä toimivat Sean Paul, Tinie Tempah sekä Cheek. Heidän lisäksi lavalla nähtiin jälleen suuri määrä kotimaisten artistien kärkikaartia muun muassa Sanni, JVG & Mäk Gälis, Redrama, Asa, Brädi, Mikael Gabriel ja Elastinen. Esiintyjiä oli yhteensä yli 60.


title: Summer Up

text: Seuraava Summer Up järjestettiin 3.-4. heinäkuuta 2015. Festivaalin pääesiintyjä oli Nicki Minaj. Hänen lisäkseen lavalla nähtiin yli 30 urbaanin musiikin huippunimeä, kuten Rae Sremmurd, Robin, Elastinen, JVG, Kasmir ja Teflon Brothers. Yleisömäärä oli noin 26 000.


title: Summer Up

text: Summer Up -festivaalin perusti lahtelainen muusikko Martin Mustonen, joka tunnetaan myös artistinimellä Apollo. Festivaalin alkuperäinen tarkoitus oli järjestää hänelle itselleen sekä kavereilleen mahdollisuus päästä esiintymään ulkoilmatapahtumaan. Mustonen hoiti festivaalin järjestelyjä yksin vuoteen 2006 asti. Vuodesta 2007 eteenpäin toimintaan liittyi mukaan Oskari Hakala. Vuonna 2009 festivaalin toiminta osakeyhtiöitettiin ja tavoitteena oli rakentaa iso tapahtuma-alan yhtiö. Vuonna 2012 Summer Up -yhtiön tapahtuma-alan palvelutarjonta oli kasvanut niin suureksi, että Mustonen ja Hakala päättivät siirtää kyseiset toiminnot uuden Mustonen & Hakala osakeyhtiön alaisuuteen. Kyseisellä toimenpiteellä pohjustettiin myös mahdollista osakeyhtiön myyntiä tulevaisuudessa. Summer Up myytiin HimosLomat Oy:lle vuoden 2013 loppupuoliskolla, mutta Mustonen ja Hakala jatkoivat vielä työskentelyä festivaalin parissa. Vuoden 2015 festivaalin jälkeen Mustonen ilmoitti, että hänen ja Oskari Hakalan työsuhteet päättyivät Summer Up Oy:ssä 31.7.2015.


title: Spekulaatio

text: Spekulaatio tai spekulointi voi tarkoittaa seuraavia:


title: Pikiruukki (Kokkola)

text:
Pikiruukki on Kokkolassa sijaitseva pienalue. Pikiruukki sijaitsee lähellä Tullimäkeä ja leirintäaluetta. Siellä on pääasiassa omakotitaloja, mutta myös kerrostaloja. Alueelle rakennettiin parisen omakotitaloa Kokkolan asuntomessuja 2011 varten.
Pikiruukissa sijaitsee Pikiruukin päiväkoti.


title: Pikiruukki (Kokkola)

text: 90-luvulle asti alueella toimi Puolustusvoimien Asekoulu ja Keskusvarikko 8:n varikkoalue. Vuoteen 1970 asti kasarmialueella toimi Pohjanmaan Ilmatorjuntapatteristo.


title: Kellon yläaste

text: Kellon yläaste oli yläkoulu entisen Haukiputaan Kellon taajamassa, lähellä Kalimeenojaa. Yläkoulussa työskentelee vajaat 400 oppilasta. Vuonna 2012 Kellon pääkoulu ja Kellon yläkoulu yhdistyivät Kellon kouluksi.


title: FindSounds

text: FindSounds on verkkosivusto, jota ylläpitää Comparisonics Corporation. Sivustolta löytyy useita äänitehosteita, joita voi käyttää esimerkiksi omissa videoleikkeissä.


Psalm 69: The Way to Succeed and the Way to Suck Eggs, lyhyemmin Psalm 69, on industrial metal-yhtye Ministryn vuonna 1992 julkaistu studioalbumi, joka on yhtyeen myydyin. Albumin varsinainen nimi on ΚΕΦΑΛΗΞΘ (kreikkaa, äännetään suunnilleen "ke-fa-lee", tarkoittaen "pää" tai "johtaja", ja numeroa 69). Albumin tunnetuin kappale lienee singlenäkin julkaistu "Jesus Built My Hotrod".


title: Salattu suhde

text: Salattu suhde () on kiinalainen ooppera, joka perustuu Li Yun 1600-luvulla kirjoittamaan rakkausnäytelmään. Näytelmää ei ole esitetty 300 vuoteen, koska sen aihetta, kahden naisen rakkautta, on vierastettu. Se esitettiin Suomessa toukokuussa 2010.


title: Salattu suhde

text: Yangzhoussa asuvan oppineen miehen Fan Jiefun vastanainut vaimo Cui Jianyun meni temppeliin tarjoamaan suitsuketta jumalalle. Hän tapasi siellä kartanonherran tyttären Cao Yuhua. Cui piti Caon kropan tuoksusta ja Cao piti Cuin runojen kirjoittamisen kyvyistä. He vannoivat jumalan edessä verisisariksi. Cui jopa esitteli Caota miehelleen Fanille jalkavaimoksi saadaakseen Caon vierelleen.


title: Matti Poutiainen

text: Matti Poutiainen (s. 7. toukokuuta 1955 Joroinen) on suomalainen pappi, joka toimi vuoteen 2018 Helsingin tuomiokirkkoseurakunnan kirkkoherrana ja tuomiorovastina. Hänet valittiin tehtävään vuonna 2006. Hän on ollut Helsingin tuomiorovastikunnan lääninrovastina vuodesta 2008. Poutiainen oli Töölön seurakunnan kirkkoherra vuosina 2000–2005. Koulutukseltaan hän on teologian lisensiaatti.


title: Matti Poutiainen

text: Poutiainen oli ehdolla Helsingin piispaksi 2010. Hän sai ensimmäisellä kierroksella eniten ääniä mutta hävisi toisella kierroksella Irja Askolalle.


title: Matti Poutiainen

text: Matti Poutiainen avioitui vaimonsa Kirstin kanssa 1975. Parilla on neljä lasta.


title: Heidenreich Vinke von Overberg

text: Heidenreich Vinke von Overberg oli Saksalaisen ritarikunnan alaisuudessa toimineen autonomisen Liivinmaan ritarikunnan mestari vuosina 1439–50. Hän hyökkäsi virkakaudellaan Inkeriin vuosina 1444–1447 ja aloitti Bauskan linnan rakennuttamisen.


title: Mercedes-Benz Superdome

text: Mercedes-Benz Superdome (alun perin Louisiana Superdome) on New Orleansissa Yhdysvalloissa sijaitseva urheilu- ja messurakennus, joka sijaitsee New Orleansin keskeisellä bisnesalueella. Rakennus avattiin 3. elokuuta 1975.


title: Mercedes-Benz Superdome

text:
Superdomella pelaavat National Football Leaguen New Orleans Saints ja NCAAn Tulanen yliopisto. Stadionilla on järjestetty seitsemän Super Bowlia, vuosina 1978, 1981, 1986, 1990, 1997, 2002 ja 2013.
Siellä järjestetään myös jokavuotinen Sugar Bowl.


title: Mercedes-Benz Superdome

text: Vuonna 2014 stadionilla järjestettiin Wrestlemania 30 showpaini tapahtuma joka keräsi 75 167 katsojaa.


title: Dunkleosteus

text: Dunkleosteus on sukupuuttoon kuollut suuri petokala, joka eli myöhäisellä devonikaudella 380–360 miljoonaa vuotta sitten. Sillä oli vahvat leuat, joilla se luultavasti murskasi saaliskaloja, joilla oli suojaava panssari. "Dunkleosteuksella" oli myös itsellään paksu luinen suojaava panssari. Suurin laji, "D. terrelli", kasvoi enintään 6 metriä pitkäksi ja painoi tonnin. Kalan silmät olivat panssarin syvennyksissä suojassa neljän luurenkaan keskellä.


title: Dunkleosteus

text: Dunkleosteuksen kohtaloksi oletetaan koituneen se, että sen saaliseläimet kehittyvät sitä nopeammiksi, kun panssarikaloja notkeammat rustokalat yleistyivät. Fossiileja on löytynyt Saksasta, Pohjois-Afrikasta ja Yhdysvaltojen itäosasta. Dunkleosteus söi lähes mitä tahansa eliöitä jotka elivät merissä.


title: Cynognathus

text: Cynognathus (nimen merkitys: "”koiranleuka”") on sukupuuttoon kuollut terapsidisuku, joka kuuluu kynodontteihin. Se eli mesotsooisen maailmankauden alussa varhais- ja keskitriaskaudella noin 247–242 miljoonaa vuotta sitten. "Cynognathusin" fossiileja on löydetty Etelä-Afrikasta, Namibiasta, Argentiinasta ja Etelämantereelta.


title: Cynognathus

text: "Cynognathus" oli hieman koiraa muistuttava lihansyöjä, ja hyvin suurikokoinen kynodontti. Sen pää on ruumiin kokoon suhteutettuna suuri, kallon pituus on noin 30–45 cm. Kallo on jokseenkin kapea ja sen alaleuassa on käytännöllisestikatsoen vain yksi luu, jossa ovat eläimen alaleuan etu-, kulma- ja poskihampaat. Kulmahammas on suuri ja alaleuan muoto mahdollistaa leukojen suuren avautumisen. Eläimellä oli kallon rakenteesta päätellen suuret leukalihakset ja täten suuri puruvoima. "Cynognathusin" vartalo on voimakasrakenteinen ja takajalat sijaitsevat ruumiin alla, joten eläimen asento oli sen eläessä nisäkäsmäinen.


title: Cynognathus

text: "Cynognathus" kuuluu kladiin Eucynodontia, kladiin Cynognathia ja heimoon Cynognathidae. Eucynodontian edustajana se on täten läheisempää sukua nisäkkäille kuin ”primitiivisemmille” kynodonteille, joita ovat esimerkiksi "Progalesaurus", "Procynosuchus" ja "Thrinaxodon".


title: Cynognathus

text:
Muokattu Botha et al. (2007):
J. A. Hopson (2001):


title: Brödraskapet Wolfpack

text: Brödraskapet Wolfpack on ruotsalainen rikollisjärjestö, jonka vangit perustivat 27. toukokuuta 1995 Ruotsissa kumlalaisessa vankilassa. Ruotsin poliisin mukaan järjestön toiminta täyttää EU:n määrittämät järjestäytyneen rikollisuuden kriteerit.


title: Brödraskapet Wolfpack

text: BSK hankki laajentumisvaiheessaan riveihinsä pahamaineisimpia rikollisia Ruotsissa. He kärsivät tuomiota esimerkiksi aseellisista ryöstöistä, huumeista ja murhista. BSK:n jäsenyyden ehtoina oli mm. vankilatuomio ja vankien kuntoutumisohjelmasta ja huumekontrollista kieltäytyminen. Jäsenten piti myös pystyä todistamaan, etteivät he olleet "vasikoita".


title: Brödraskapet Wolfpack

text: Jotkut vangit vastustivat Ruotsin vankeinhoitolaitoksen uutta järjestelmää, mikä aiheutti normaalia enemmän kahakoita vankien ja vartijoiden välille. Kesällä 1994 Tidaholmin vankilassa sattui vakava yhteenotto ja osa vankilasta paloi maan tasalle. Osa mellakan johtohahmoista oli myöhemmin mukana perustamassa Brödraskapetia. Vankiloiden viranomaisten vastaus mellakoihin oli vankien eristys, pakkosiirrot muihin vankiloihin ja viivästyneet ehdonalaiset.


title: Brödraskapet Wolfpack

text: Vuosien 1994 ja 1995 vaihteessa ryhmä vankeja alkoivat järjestäytyä Kumlan huipputurvallisessa vankilassa. 1995 he perustivat "Brödraskapetin" (lyhenne BSK). Se oli ensimmäinen "vankilajengi" ruotsissa.


title: Brödraskapet Wolfpack

text: Danny Fitzpatrick (1953-1998) oli BSK:n perustaja ja johtaja. Hän kärsi kahdeksan vuoden tuomiota aseellisesta ryöstöstä, joka tapahtui 1992. Hän oli myös epäiltynä poliisin murhasta samalta vuodelta.


title: Brödraskapet Wolfpack

text: Fitzpatrick ammuttiin autoonsa 18. kesäkuuta 1998. Syy ei ole selvinnyt. Myöhemmin selvitettiin kahden toisen rikollisjärjestön miehen osallisuus murhaan. Pian murhan jälkeen BSK:n moottoripyöräkerhon toiminta loppui, mutta vankiloissa toiminta jatkui. Uuden johtajan valinnan jälkeen 1998 vankiloiden ulkopuolelle perustettiin uudet haarat Göteborgiin ja Västeråsiin, mutta tällä kertaa ilman moottoripyörätoimintaa. Uusi johtaja oli aikaisemmin kuulunut skinhead-liikkeeseen. Hän hankki muutaman skinheadin mukaan toimintaan Västeråsissa. Huomattava osa järjestön jäsenistä on maahanmuuttajataustaisia, joiden yhteinen nimittäjä on rikollinen elämäntapa.


title: Brödraskapet Wolfpack

text: Uuden johtajan aikakausi jäi lyhyeksi. Hänet vangittiin 1999, ja 2000 hän jätti järjestön lopullisesti. Hänen seuraajansa oli pahamaineinen rikollinen, joka oli ollut mukana toiminnassa alusta lähtien. Seuraaja toimi johtajana vuosina 2000-2002 ja siirtyi sen jälkeen Göteborgin haaran johtoon vuoteen 2006 saakka.


title: Brödraskapet Wolfpack

text: Keväällä 2001 järjestö oli konflikti. Äskettäin ehdonalaiseen päästetty Västeråsin haaran jäsen katosi ja poliisi oletti, että hänet oli murhattu. Heinäkuun kokouksessa Göteborgin haaran johtaja ja kaksi muutaa järjestön jäsentä erotettiin järjestöstä. Entinen varapresidentti ja yksi toinen jäsen katosi elokuussa ja heidät löydettiin kuolleina ja haudattuina louhokselta 2002. 10 jäsentä erotettiin Göteborgin haarasta syyskuussa 2001 luultavasti sen takia, että he olivat riidassa "väärällä" puolella.


title: Brödraskapet Wolfpack

text: Vuonna 2002 järjestö laajensi toimintaansa vankilan muurien ulkopuolella perustamalla Helsingborgin ja Kristianstadin haarat. BSK Support -niminen kannatusjärjestö perustettiin. Kannatusjärjestöillä oli toimintaa Göteborgissa, Västeråsissa, Helsingborgissa, Kristianstadissa, Uddevallassa sekä Katrineholmissa. Poliisi arvioi järjestöllä olleen 60-70 jäsentä 2002-2003 välisenä aikana. Noin kaksi kolmasosaa jäsenistä oli tuona aikana vankilan ulkopuolella, jonka katsottiin olleen hyvin epätavallista.


title: Brödraskapet Wolfpack

text: Vuoden 2002 lopulla perustettiin kansallinen kattojärjestö. Järjestön tarkoituksena oli ottaa vastuuta ja vastata yleisiin kysymyksiin. Jäsen Västeråsista valittiin kansalliseksi puheenjohtajaksi, helsingborgilaisesta jäsenestä tuli varapuheenjohtaja ja göteborgilaisesta asevastaava.


title: Brödraskapet Wolfpack

text: Göteborgin poliisi vangitsi 20 jäsentä vuonna 2004, ja tuomiota jaettiin useissa tapauksissa, jotka käsittelivät mm. huumausaineita, pahoinpitelyitä ja sieppuksia.


title: Brödraskapet Wolfpack

text: Vuoden 2005 lopulla tapahtui välikohtaus, joka johti kansallisen varapuheenjohtajan eroon ja Helsingborgin haaran lakkauttamiseen.


title: Brödraskapet Wolfpack

text: Vuosi 2007 alkoi jäsenen, joka oli kuulunut ennen toiseen rikollisjärjestöön, murhalla Göteborgissa kerhotalolla pidetyissä juhlissa. Uskotaan, että murhan syynä oli negatiivinen kommentti BSK:n jengitatuoinnista. Useita jäseniä ja järjestön kannattajia vangittiin tapauksen vuoksi. Lopulta kaksi henkilöä tuomittiin osallisuudesta murhaan.


title: Théoneste Bagosora

text: Théoneste Bagosora (s. 16. elokuuta 1941) on ruandalainen eversti, joka on tuomittu Kansainvälisessä tuomioistuimessa elinkautiseen vankeusrangaistukseen Ruandan kansanmurhan pääsuunnittelijana.


title: Théoneste Bagosora

text: Bagosora syntyi vuonna 1941 Gisenyin alueella Ruandan länsiosassa. Presidentti Juvénal Habyarimana ja monet muut hutueliitin jäsenet olivat kotoisin samalta seudulta. Bagosora valmistui upseeriksi 1964 ja jatkoi opintojaan Ranskassa.


title: Théoneste Bagosora

text: Eversti Bagosora oli maansa armeijan ylipäällikkö, kun hän laati suunnitelman maansa tutsivähemmistön tuhoamisesta. Sadan seuraavan päivän aikana tutseja surmattiin yli 800 000. Bagosoara organisoi, koulutti ja aseisti yhdessä kahden muun upseerin kanssa Interahamwe-joukot, jotka toetuttivat tappamisen. He kokosivat myös nimilistoja tutseista ja maltillisista hutuista, jotka vastustivat etnisiä puhdistuksia. Valmistelu oli alkanut jo vuonna 1990, vaikka kansanmurha leimahti liikkeelle vuonna 1994 presidentti Habyarimanan lentokoneen syöksyttyä maahan. Kun hutujen sotaonni kääntyi, Théoneste Bagosora pakeni Kameruniin missä hänet pidätettiin vuonna 1996.


title: Rossellini

text: Rossellini ja Rosselini ja Rosellini on yleinen italialainen sukunimi.


title: Rossellini

text: Rossellini voi viitata seuraviin henkilöihin:


title: Hulluna humpasta

text: Hulluna humpasta on Eläkeläiset - yhtyeen vuonna 2010 julkaisema vinyylisingle. Singlen B-puolella on saman kappaleen karaoke-versio. Kappaleen sanoitti Onni Waris, joka myös sävelsi sen Kristian Voutilaisen kanssa. Sovittajina toimivat Eläkeläiset ja Ensio Hienonen.


title: Hulluna humpasta

text: Kappale oli ehdolla Suomen edustajaksi vuoden 2010 euroviisuihin. Eläkeläiset pääsivät Suomen karsintojen finaaliin ja olivat suurimpia ennakkosuosikkeja. Eläkeläiset voittivat finaalilähetyksen, mutta superfinaalissa yhtye tuli kolmanneksi. Lisää närää aiheutti, kun superfinalisteja kommentoimaan kutsuttu Marco Bjurström haukkui julkisesti Eläkeläisten kappaletta, mutta kehui superfinaaliin yltäneiden Nina Lassanderin ja Kuunkuiskaajien kappaleita. Monet epäilivät, että Yle oli manipuloinut äänestystuloksia ja että he palkkasivat Bjurströmin haukkumaan Eläkeläisiä.


title: Hulluna humpasta

text: Kappale oli mukana myös yhtyeen "Humppabingo"-tuplakokoelmalla.


title: Valeri Kuzmin

text: Valeri Kuzmin (, s. 3. huhtikuuta 1941 Moskova) on venäläinen, entinen jääkiekkopuolustaja. Kuzmin aloitti uransa Moskovan Spartakissa, jossa hän voitti Neuvostoliiton mestaruuden kolmesti (1962, 1967 ja 1969). Hän edusti Helsingin Jokereita SM-liigan ensimmäisellä kaudella 1975–76, pelaten täyden runkosarjan tehoin 3+7=10.


title: 57 (luku)

text: 57 (viisikymmentäseitsemän) on luonnollinen luku, jota edeltää 56 ja seuraa 58.


title: Alcor Life Extension Foundation

text: Alcor Life Extension Foundation on vuonna 1972 perustettu, Yhdysvalloissa, Arizonan osavaltiossa Scottsdalessa, sijaitseva säätiö, joka tutkii ja suorittaa syväjäädytyksiä. Säätiön toiminta perustuu kertamaksuun, ja säätiön varoista kertyneen pääoman tuotolla toiminta pidetään käynnissä.


title: Alcor Life Extension Foundation

text: Vuoden 2013 elokuussa oli 117 henkilöä tai päätä kryosäilytystankeissa.


title: Terry George

text: Terry George (s. 20. joulukuuta 1952) on irlantilainen elokuvaohjaaja ja -käsikirjoittaja. Hän voitti vuoden 2011 parhaan lyhytelokuvan Oscar-palkinnon tyttärensä Oorlagh Georgen kanssa elokuvasta "The Shore".


title: Terry George

text: George oli Oscar-edokkaana myös vuonna 1996 elokuvan "Isän nimeen" sovitetusta käsikirjoituksesta ja vuonna 2004 elokuvan "Hotelli Ruanda" alkuperäiskäsikirjoituksesta.


title: Terry George

text: Terry George syntyi Pohjois-Irlannissa ja muutti Yhdysvaltoihin vuonna 1981. Monet hänen elokuvistaan sijoittuvat Pohjois-Irlantiin.


title: Terry George

text: George on ohjannut, käsikirjoittanut ja tuottanut elokuvia.


title: Hinckleyn suuri tulipalo

text: Hinckleyn suuri tulipalo (), joka 1. syyskuuta 1894 tuhosi 420 neliömailia (1 100 km²) maastoa, oli Minnesotan historian toiseksi tuhoisin tulipalo. Ainakin 418 kuolonuhria vaatineen palon keskipiste oli Hinckleyssä. Jotkut tutkijat arvioivat uhreja olleen lähes 800. Hinckleyn lisäksi Mission Creekin ja Brook Parkin kylät paloivat kokonaan.


title: Hinckleyn suuri tulipalo

text: Kahden kuukauden kuivuuden jälkeen Pinen piirikunnassa syttyi useita pieniä paloja. Tulet levisivät nopeasti, koska tuohon aikaan puutavaraa kerättäessä puista karsittiin oksat, jotka jätettiin maahan helposti syttyviksi keoiksi. Ihmiset pakenivat tulta kaivoihin, soihin ja jokeen. Boston Corbettin uskottiin kuolleen tulipalossa, vaikka asiasta ei täyttä varmuutta voi saada. Hänen viimeinen tunnettu asuinpaikkansa oli lähellä Hinckleytä ja uhriluettelosta löytyy "Thomas Corbett" -niminen mies.


title: Falásarna

text:
Falásarna () on Kreikan kylä ja ranta-alue, joka sijaitsee Kreetan saaren luoteisosassa. Se kuuluu hallinnollisesti Kíssamoksen kuntaan, Chanián alueyksikköön ja Kreetan alueeseen. Kylä on osa Plátanoksen kyläyhdyskuntaa. Kylän väkiluku on 21 (vuonna 2011).
Falasárnassa sijaitsevat antiikin aikaisen satamakaupungin rauniot noin ajalta 330 eaa. Roomalaiset valloittajat tuhosivat kaupungin. Alueella on säilynyt esimerkiksi hellenistinen satama puolustustorneineen, jäänteitä satamaa ja kaupunkia suojanneesta muurista, antiikin aikainen kaivos ja pieniä klassiselta ja hellenistiseltä kaudelta peräisin olevia temppeleitä. Kaivaukset Falásarnassa alkoivat vuonna 1968, mutta systemaattisesti alueella on kaivettu vuodesta 1986 lähtien.


title: Falásarna

text: Falásarna sijaitsee Kíssamoksen kaupungista noin 16 kilometriä länteen. Kíssamoksesta ja Chaniásta kulkee linja-autoja Falásarnaan. Antiikin Falásarna sijaitsee niemessä noin 1,3 kilometriä nykyisestä Falásarnan kylästä luoteeseen noin sadan metrin päässä nykyisestä merenrannasta. Tämä johtuu siitä, että noin 100-luvun eaa. tienoilla litosfäärilaatat liikkuivat, jonka seurauksena Kreetan itärannikkoa vajosi mereen ja vastaavasti länsirannikkoa nousi merestä.


title: In humppa we trust

text: In humppa we trust on vuonna 1996 ilmestynyt live-albumi Eläkeläiset-yhtyeeltä.


title: 6 Hebe

text: 6 Hebe (symboli: ) on Marsin ja Jupiterin väliseen asteroidivyöhykkeeseen kuuluva pikkuplaneetta eli päävyöhykkeen asteroidi. Sen löysi K. L. Hencke vuonna 1847. Samana vuonna löydettiin myös Iris ja Flora. Hebe ei ollut Hencken ensimmäinen löytö, sillä hän oli löytänyt myös Astraean vuonna 1845. Hebe löydettiin aikana, jolloin asteroidien asema planeettoina ei ollut vielä täysin mennyt, ja se on nimetty Hebe-jumalattaren mukaan. Asteroidi Heben uskotaan olevan H-kondriittimeteoriittien lähde. H-kondriitit ovat tyypillisimpiä Maahan osuvia meteoriitteja.


title: Nokia E5

text: Nokia E5 on Nokian loppukesästä 2010 myyntiin tullut matkapuhelinmalli. Se on muiden Nokian E-sarjan laitteiden tapaan yrityskäyttöön suunnattu älypuhelin.


title: Nokia E5

text: Puhelimen käyttöjärjestelmä on Symbian OS ja käyttöliittymä S60 3rd edition, Feature Pack 2.


title: Nokia E5

text: Puhelimessa on 2,36 tuuman 320 × 240 pikselin värinäyttö ja täysi QWERTY-näppäimistö. Puhelin eroaa useimmista vuonna 2010 esitellyistä älypuhelimista siten, että siinä ei ole kosketusnäyttöä. Puhelimen käyttöjärjestelmä ja -liittymä ei sitä tue. Sisäistä 256 megatavun muistia on mahdollisuus laajentaa ei lennosta vaihdettavalla enintään 32 gigatavun microSD-muistikortilla. Akku on BL-4D litium-akku ja kapasiteetiltaan 1 200 mAh.


title: Isän nimeen

text: Isän nimeen on yhdysvaltalainen elokuva vuodelta 1993. Elokuva perustuu Gerry Conlonin omaelämäkerralliseen teokseen, joka kertoo kolmesta irlantilaismiehestä sekä yhdestä naisesta jotka kaikki tuomittiin väärin perustein pommi-iskuista Englannin Guildfrodissa. Myös Conlonin seitsemän sukulaista, mukaan lukien hänen isänsä Giuseppe Conlon, todettiin syyllisiksi avunannosta iskuihin. Pubeihin tehdyissä iskuissa kuoli vapaalla olleita brittisotilaita ja siviili. Heidät kaikki lukuun ottamatta Conlonin isää, "Guildfordin nelikko" ja "Maguiren seitsemän" vapautettiin vuonna 1989. Giuseppe Conlon menehtyi syyttömänä vankilassa kuuden vuoden vankeuden jälkeen.


title: Isän nimeen

text: "Isän nimeen" oli seitsemän Oscarin ehdokkaana mutta ei saanut niistä yhtään.


title: Tbilisin ooppera- ja balettiteatteri

text: Tbilisin ooppera- ja balettiteatteri on Tbilisissä toimiva valtion kulttuurilaitos. Se on perustettu 1800-luvun puolivälissä. Teatterissa oli oma ooppera alusta alkaen, mutta ensimmäisinä vuosina balettia esitti vieraileva pietarilainen ensemble. Nimekkäisiin vierailijoihin kuuluivat myös Isadora Duncan ja Mihail Fokin. Italialainen Maria Perrini asui Georgiassa 48 vuotta ja koulutti useita sukupolvia georgialaisia tanssijoita. Ensimmäinen georgialainen baletti esitettiin vuonna 1936.


title: 69230 Hermes

text: 69230 Hermes on Maan lähelle tuleva pikkuplaneetta, joka kuuluu Apollo-asteroideihin. Hermeksen löysi Karl Reinmuth vuonna 1937. Pikkuplaneetta on nimetty kreikkalaisen mytologian Hermes-jumalan mukaan. Ennen nimeämistään asteroidi tunnettiin tunnuksella 1937 UB. Hermes kuitenkin hävisi pian löytymisensä jälkeen. Sen löysi uudelleen B. A. Skiff (Lowell Observatoryssä) vuonna 2003. Tästä syystä Hermeksen pikkuplaneettanumero on suurempi kuin voisi luulla sen löytöajan mukaan. Hermes on kaksoisasteroidi, eli pikkuplaneetalla on suunnilleen itsensä kokoinen kiertolainen.


title: Koripallon miesten SM-sarjakausi 1980–1981

text: Kausi 1980–1981 oli 41. kausi, jolloin pelattiin koripallon miesten Suomen mestaruudesta. SM-Koriksen mestaruuden voitti Torpan Pojat. Tampereen Pyrintö voitti hopeaa ja Hyvinkään Tahko pronssia. Runkosarja pelattiin kahdessa lohkossa. Runkosarjan länsilohkon voitti Tampereen Pyrintö ja itälohkon Torpan Pojat.ToPo:n joukkue: Jukka Suhonen, Kimmo Rautiainen, Kari-Pekka Klinga, Anssi Rauramo, Kalevi Sarkalahti, Osmo Rekonen, Leon Huff, Esa Lamminsalo, Heikki Hyppönen, Veli-Pekka Sirola, Tapio Jämsä, Aki Kalliala. Valmentaja Eero Saarinen.


title: Jean-Baptiste Barrière

text: Jean-Baptiste Barrière (1707–1747) oli ranskalainen barokin ajan säveltäjä ja sellisti. Hänet tunnetaan erityisesti kuudesta sonaatistaan sellolle ja basso continuolle.


title: Parris Duffus

text:
Parris Duffus (s. 27. tammikuuta 1970 Denver, Colorado, Yhdysvallat) on yhdysvaltalainen entinen jääkiekkomaalivahti. Hän pelasi yhden NHL-ottelun Phoenix Coyotesin riveissä kaudella 1996–97.
SM-liigassa Duffus edusti HPK:ta kaudella 1997–98, Jokereita kaudella 1998–99 ja HIFK:ta kaudella 1999–2000.


title: Parris Duffus

text: Maajoukkuetasolla Duffus edusti Yhdysvaltoja vuosien 1996- ja 1999 MM-kilpailuissa. Vuoden 1996 MM-kilpailuissa Itävallassa hän saavutti pronssimitalin, ollen maalivahtien torjuntatilaston ykkönen.


title: Parris Duffus

text: Duffus toimii nykyisin palomiehenä Fort Waynessa.


title: Transports Metropolitans de Barcelona

text: Transports Metropolitans de Barcelona eli TMB on Barcelonan kaupungin pääliikennelaitos. Se liikennöi suurinta osaa kaupunkialueen bussiliikenteestä sekä metrolinjoja 1–5 ja 9–11. Vuonna 2009 TMB:n liikennevälineissä tehtiin yhteensä lähes 559 miljoonaa matkaa ja yhtiö työllisti 7 891 ihmistä.


title: Transports Metropolitans de Barcelona

text: Barcelonan metropolialueen laajempi joukkoliikenteen kehittäminen ei ole TMB:n vastuulla, vaan siitä vastaa Autoritat del Transport Metropolità (ATM). Metrolinjoista 6–8 sekä osasta lähijunista puolestaan vastaa Ferrocarrils de la Generalitat de Catalunya (FGC).


title: Rooma – avoin kaupunki

text: Rooma – avoin kaupunki ("Roma città aperta") on Roberto Rossellinin ohjaama italialainen elokuva vuodelta 1945. Elokuvaa on pidetty ensimmäisenä neorealistisena elokuvana. Pääosia näyttelevät Aldo Fabrizi, Anna Magnani ja Marcello Pagliero. Tapahtumapaikkana on Rooma saksalaismiehityksen aikana vuonna 1944. Elokuva on saanut elokuvajuhlilla useita palkintoja.


title: Rooma – avoin kaupunki

text: Saksalaiset sotilaat marssivat halki nälän koetteleman Rooman. Gestapon jahtaama insinööri Giorgio Manfredi pakenee pitkin kattoja. Työläisnainen, nuori leskiäiti Pina johtaa naisryhmää, joka valtaa leipomoita ja kauppoja saadakseen ruokaa kerrostalonsa asukkaille. Pappi Don Pietro Pellegrini auttaa vastarintaliikettä välittämällä viestejä ja rahaa. Don Pietron on määrä toimittaa seuraavana päivänä Pinan vihkiminen Francesco-nimisen miehen kanssa, joka myös kuuluu vastarintaliikkeeseen ja jonka asunnossa Giorgio tilapäisesti piileskelee.


title: Rooma – avoin kaupunki

text: Pinan poika Marcello ja tämän ystävät harjoittavat salaa omaa vastarintatoimintaa ja tekevät illalla pommiattentaatin. Aamulla italialaisten fasistien avustamat saksalaiset sotilaat ratsaavat koko kerrostalon. Don Pietro ehtii kätkeä poikien pommit, ja Giorgio livahtaa pakoon, mutta Francesco vangitaan. Pina ammutaan kadulle, kun hän juoksee vangitsijoiden perään, ja Don Pietro ottaa orvoksi jääneen Marcellon hoiviinsa. Vastarintaliikkeen miehet kuitenkin vapauttavat Francescon, joka viettää yön Giorgion kanssa Giorgion entisen tyttöystävän Marinan luona. Siellä yöpyy myös kotoa pois muuttanut Pinan sisar Lauretta, joka työskentelee samassa revyyteatterissa kuin Marina.


title: Rooma – avoin kaupunki

text: Marina on katkera, koska Giorgio ei enää rakasta häntä. Kuunneltuaan salaa Giorgion ja Francescon keskustelua Marina ilmiantaa heidät tuttavalleen Ingridille, joka on Gestapon päällikön apulainen. Palkkioksi ilmiannosta Marina saa Ingridiltä turkin ja valheellisen lupauksen, ettei Giorgiota vahingoiteta. Kaupungin Gestapo-päällikkö Bergmann vangitsee Giorgion, Don Pietron ja näiden seurassa olleen saksalaisen sotilaskarkurin heidän ollessaan matkalla turvaan kaupungin ulkopuolella sijaitsevaan luostariin. Jäljempänä kulkenut Francesco pääsee pakoon.


title: Rooma – avoin kaupunki

text: Gestapon päämajassa Giorgiota kuulustellaan väkivaltaisesti, ja Don Pietro joutuu katsomaan. Kidutusta pelkäävä sotilaskarkuri hirttäytyy sellissään. Bergmann paljastaa, että Giorgio on todellisuudessa kommunistipuolueeseen kuuluva merkittävä vastarintaliikkeen johtaja Luigi Ferraris. Bergmann pyrkii murtamaan Don Pietron sanomalla että hän on ollut tietämättään ateistien liittolainen, ja vastaavasti Giorgion muistuttamalla, että monarkistien ja kommunistien yhteistyö vastarintaliikkeessä on valheellista. Kumpikaan ei kuitenkaan puhu. Giorgio kuolee kidutuspenkkiin, ja huoneeseen ohjattu Marina pyörtyy nähdessään hänet kuolleena. Ingrid ottaa takaisin Marinalle antamansa turkin, ”seuraavaa kertaa varten”. Don Pietro teloitetaan seuraavana päivänä Marcellon ystävineen seuratessa teloitusta verkkoaidan takaa.


title: Rooma – avoin kaupunki

text: Rossellini, Federico Fellini ja Sergio Amidei aloittivat elokuvan käsikirjoituksen teon elokuussa 1944, kaksi kuukautta sen jälkeen kun liittoutuneet onnistuivat karkottamaan saksalaiset Roomasta. Käsikirjoitusta he tekivät sodan tuhojen keskellä. Kuvaukset alkoivat tammikuussa 1945. Elokuva kuvattiin Rooman kaduilla ja oikeissa rakennuksissa sekä taiteellisista että taloudellisista syistä. Rahaa oli käytettävissä vähän ja elokuvan tekeminen oli vaarallista. Rossellini luotti melodraaman perinteisiin tehokeinoihin, kuten elokuvan keskeisten hahmojen tunnistamiseen ja hyvien ja pahojen erottamiseen. Elokuvan tärkeimmistä tapahtumapaikoista rakennettiin neljä sisälavastetta.


title: Rooma – avoin kaupunki

text: Aiemmin on oletettu, että kuvauksen tuloksena syntynyt filmi on koottu useasta osasta, niin että elokuvasta tuli ikään kuin dokumentti tai uutisfilmi. Mutta kun Cineteca Nazionale entisti kopion 1995, ilmeni että ”alkuperäinen negatiivi koostui kolmesta eri filmityypistä: ulkokohtauksissa on ollut käytössä Ferrania C6 ja sisäkuvauksissa filmeinä herkempi Agfa Super Pan ja Agfa Ultra Rapid”. Aiemmin selittämättömät muutokset kuvan kirkkaudessa ja yhtenäisyydessä selitetään nyt huonolla kehityksellä (kehitysajan vaihtelu, riittämätön liikuttaminen kehitysnesteessä ja riittämätön kiinnite). Toinen selitys vaihtelevalle laadulle on se, että elokuvan tekijät ostivat filmimateriaalin mustasta pörssistä.


title: Rooma – avoin kaupunki

text: Elokuvaa on hyvin varhaisesta vaiheesta lähtien pidetty neorealistisen elokuvan malliesimerkkinä, jopa siinä määrin, että sen yhdessä elokuvien "Paisa – vapauden tuli" ja "Saksa vuonna nolla" kanssa muodostamaa kolmikkoa sanotaan Rossellinin ”neorealistiseksi trilogiaksi”. Robert Burgoyne on sanonut, että se on ”erinomainen esimerkki André Bazinin määrittelemästä [neorealistisesta] elokuvanteosta.” Myöhemmän tutkimuksen mukaan tämä elokuva ei oikeastaan ole niinkään neorealistinen vaan pikemminkin melodramaattinen. Kriitikot ovat olleet erimielisiä siitä, todistaako suunniteltu katolisen Pinan ja kommunisti Francescon avioliitto todella historiallisessa vastarinnassa tapahtuneesta kommunistien ja katolisten yhteistyöstä.


title: Rooma – avoin kaupunki

text: "The New York Timesin" elokuvakriitikko Bosley Crowtherin kritiikki vuonna 1946 oli hyvin myönteinen, ja hän kirjoitti: ”Elokuvasta saa kokonaisvaikutelman, että siinä on todellisen kokemuksen tunnetta, joka tulee niin näyttelemisestä kuin käsikirjoituksesta ja ohjauksestakin. Aldo Fabrizi pappina tekee erinomaista näyttelijäntyötä, joka tuo hyvin vaativaan rooliin arvokkuutta ja humaaniutta. Marcello Pagliero on myös loistava vastarintajohtajana, ja Anna Magnani tuo vaatimattomuutta ja aitoutta naiseen, joka tapetaan. Muutkin näyttelijät ovat varauksettoman hyviä lukuun ottamatta Harry Feistia saksalaisen komentajan osassa. Hänen hienostunut arroganssinsa on hiukan liian raakaa, mutta se lienee ymmärrettävää.”


title: Rooma – avoin kaupunki

text: "The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta maailmassa.


title: Rooma – avoin kaupunki

text: Vuonna 1979 kolmekymmentä suomalaista elokuva-arvostelijaa ja -asiantuntijaa teki kukin luettelon kaikkien aikojen sadasta merkittävimmästä elokuvasta, ja "Rooma – avoin kaupunki" oli mukana heistä seitsemäntoista listalla.


title: Rooma – avoin kaupunki

text: Elokuvan ensi-ilta oli Italiassa 27. syyskuuta 1945, kun sodan tuhot Roomassa olivat yhä nähtävillä. Yhdysvalloissa 25. helmikuuta 1946 New Yorkissa esitetystä ensi-illan versiosta oli sensuroitu 15 minuuttia. Federico Fellini kertoo elokuvan matkan Italiasta Yhdysvaltoihin omaelämäkerrallisessa esseessään ”Sweet Beginnings”. Roomaan komennettu yhdysvaltalainen sotamies Rod Geiger tapasi Rossellinin ja Fellinin näiden kuvatessa elokuvaa. Fellinin esseen mukaan Geiger oli ”’puolijuopunut’ sotilas, joka törmäsi (kirjaimellisesti ja kuvaannollisesti) elokuvan kuvauspaikkaan. [Hän] esitteli itsensä muka amerikkalaiseksi tuottajaksi, vaikka ’ei ollut kukaan eikä hänellä ollut penniäkään’”. Geiger päätyi silti Yhdysvaltoihin elokuvan kelat matkatavaroissaan ja onnistui saamaan elokuvan teattereihin.


title: Rooma – avoin kaupunki

text: Geiger nosti kunnianloukkausoikeusjutun Fellinin kuvauksesta siitä, mikä oli Geigerin osuus asiassa. Elokuvan esittämistä ei sallittu monissa maissa. Esimerkiksi Länsi-Saksassa se oli kielletty vuosina 1951–1960. Argentiinassa se vedettiin 1947 pois esityksestä nimettömän virkamiehen määräyksestä syytä selittämättä.


title: Tšatša

text: Tšatša () on perinteinen väkevä alkoholijuoma Georgiassa. Se valmistetaan useimmiten tislaamalla viinin puristustähteitä (rypäleiden kuoria ja siemeniä) samaan tapaan kuin italialainen grappa, mutta muitakin marjoja ja hedelmiä voidaan käyttää raaka-aineina. Tšatšan kotitarvevalmistus on yleistä.


title: Zona Universitàrian metroasema

text: Zona Universitària on Barcelonan metron linjan 3 eteläinen pääteasema. Se sijaitsee Avinguda Diagonal -puistokadun alla Les Cortsin alueella. Asema on saanut nimensä läheisestä Barcelonan yliopiston kampusalueesta. Se avattiin alun perin vuonna 1975 linjan L3B asemana. Nykyisin asemalta on vaihtoyhteys Trambaix-pikaraitiotien linjoille 1, 2 ja 3. Lisäksi uusien metrolinjojen 9 ja 10 asemat ovat rakenteilla. Myös linjaa 3 on suunniteltu laajennettavaksi asemalta eteenpäin.


title: Liceun metroasema

text: Liceu on Barcelonan metron linjan 3 asema. Se sijaitsee La Rambla -kävelykadun alla kuuluisan Gran Teatre del Liceu -oopperatalon lähellä. Se avattiin nimellä Liceo vuonna 1925 Barcelonan ensimmäisen metrolinjan laajennuksen yhteydessä. Nykyisen nimensä se sai vuonna 1982. Vuonna 2008 asema remontoitiin perusteellisesti ja se sai samalla linjan 3 vaaleanvihreää tunnusväriä mukailevan sisustuksen.


title: Liceun metroasema

text: Asemalla on kaksi sisäänkäyntiä, joilta kummaltakin on tilanpuutteen vuoksi pääsy vain yhdelle laiturille. Näin ollen matkustajan täytyy valita oikea sisäänkäynti jo ennen asemalle menemistä.


title: Louis Diémer

text: Louis Diémer () oli ranskalainen pianisti ja säveltäjä. Diémer sai Pariisin konservatorion ensimmäisen palkinnon 1856. Hän opetti myöhemmin, vuodesta 1887, itse samassa oppilaitoksessa. Muuten hän saattoi urallaan keskittyä konsertointiin, koska hänen vaimonsa oli varakas. Diémerin oppilaita olivat muiden muassa Édouard Risler, Alfred Cortot, Marcel Dupré ja Robert Casadesus. Hän kantaesitti monta ranskalaista pianoteosta, kuten César Franckin "Variations symphoniquesin". Diémerin soitosta on säilynyt muutama äänitys vuosilta 1904–1906.


title: Louis Diémer

text: Diémer tunnettiin "asteikon ja trillin kuninkaana". Hänen teknisesti vaivatonta, hienostunutta ja huolellisesti viimeisteltyä soittoaan ihailtiin, mutta toisaalta Mark Hambourgin mielestä Diémerin sointi oli kova ja tämä oli soittajana kuiva.


title: Édouard Risler

text: Édouard Risler (23. helmikuuta 1873 Baden-Baden – 22. heinäkuuta 1929 Pariisi) oli ranskalainen pianisti. Risler opiskeli Louis Diémerin oppilaana Pariisin konservatoriossa ja sai useita ensipalkintoja. Hän täydensi opintojaan Lisztin koulukuntaan kuuluneiden Bernhard Stavenhagenin ja Eugene d’Albertin johdolla. Risler oli ensimmäisiä ranskalaisia pianisteja, jotka menestyivät Saksassa. Hän oli wagneriaani ja vietti kesiä Bayreuthissa.


title: Édouard Risler

text: Risler erikoistui ennen kaikkea Beethovenin musiikkiin. Vuoteen 1906 mennessä hänen ohjelmistossaan olivat kaikki säveltäjän 32 sonaattia. Hän soitti myös Bachia, Schubertia, Weberiä ja Lisztiä ja laajensi näin ranskalaisen yleisön musiikkimakua.


title: Édouard Risler

text: Rislerin soitossa oli laaja dynaaminen asteikko, ja hän oli erikoistunut pedaaliefekteihin. Hänen levytyksensä Lisztin 11. unkarilaisesta rapsodiasta vuodelta 1910 kielii räjähtävine aksentteineen Harold C. Schonbergin mukaan suuresta taiteilijasta, jonka soitto oli teknisesti viimeisteltyä. Rislerin soitto muuttui kuitenkin hänen viimeisinä vuosinaan kalpeaksi ja vivahteettomaksi, hän muun muassa lähes luopui pedaalin käytöstä. Vaimonsa kuoleman jälkeen Risler lankesi ylensyöntiin ja muihin paheisiin, jotka ehkä jouduttivat hänen kuolemaansa 56-vuotiaana.


title: Argentiinan jalkapallo

text: Jalkapallo on Argentiinan suosituin urheilulaji. Sillä on maassa 540 000 liittoon kuuluvaa harrastajaa, enemmän kuin millään muulla lajilla. Argentiinan maajoukkue on voittanut jalkapallon maailmanmestaruuden kahdesti; vuosina 1978 ja 1986. Maan jalkapalloliitto on perustettu vuonna 1893 ja samana vuonna alettiin pelata Argentiinan mestaruussarjaa.


title: Argentiinan jalkapallo

text: Argentiinalainen pelityyli on hyvin latinalainen, jossa pääpaino on taitavassa hyökkäysvoittoisessa pelissä. Kuuluisimpia argentiinalaisia jalkapalloilijoita kautta aikain ovat muun muassa Diego Maradona, Alfredo di Stéfano, Mario Kempes, Gabriel Batistuta ja Lionel Messi.


title: Argentiinan jalkapallo

text: Jalkapallo on argentiinalaisten kansallinen intohimo. Yleisö on fanaattista ja seurauskollista ja lisäksi argentiinalaisia kannattajia on pidetty maailman kovaäänisimpinä.


title: Argentiinan jalkapallo

text: Jalkapallo saapui Argentiinaan 1860-luvulla ja sitä harrastivat varsinkin maassa asuvat britit. Maan ensimmäisenä virallisena jalkapallo-otteluna pidetään 20. kesäkuuta 1867 Palermon kaupunginosassa Buenos Airesissa pelattua ottelua, jossa kohtasivat Buenos Aires Cricket Club ja Buenos Aires Football Club. Ottelun koollekutsujina olivat brittiläisperäiset veljekset James ja Thomas Hogg. Buenos Aires Football Club oli myös Argentiinan ensimmäinen jalkapalloseura, mutta se ei kuitenkaan elänyt pitkään, sillä uusi peli ei houkuttanut joukkueeseen riittävästi pelaajia.


title: Argentiinan jalkapallo

text: Vuonna 1880 brittiläiseen kauppalaivaan kuuluneet opettajat Alexander Watson Hutton ja Isaac Newell ryhtyivät levittämään lajia Argentiinassa, edellinen pääkaupunki Buenos Airesissa ja jälkimmäinen Rosariossa. Vuonna 1893 perustettiin Argentiinan jalkapalloliitto sekä maan mestaruussarja Argentine Football Association League. Se pelattiin aluksi seitsemän joukkueen mestaruusturnauksena ja Lomas Athletic Club vei kuusi mestaruutta putkeen. 1900-luvulle tultaessa kenttiä hallitsi skotlantilaisen Huttonin vuonna 1898 perustama Alumni, joka voitti yhdentoista vuoden aikana yhdeksän mestaruutta. Alumni oli myös ensimmäinen joukkue, jonka pelaajista suurin osa oli argentiinalaisia. Brittien kädenjälki näkyy argentiinalaisessa jalkapallokulttuurissa edelleen siinä, että englantilaiseen tapaan jokaisella seuralla on oma stadioninsa.


title: Argentiinan jalkapallo

text: FIFA:n jäseneksi Argentiinan jalkapalloliitto liittyi vuonna 1912.


title: Argentiinan jalkapallo

text:
1900-luvun alussa maan seuroilla oli keskinäisiä riitoja, jonka vuoksi ne olivat kolmeen otteeseen jakaantuneet kahteen eri liittoon, jolloin myös mestareita oli vuosittain kaksi.
Viimeinen riita koski ammattilaisuutta. Koska maan jalkapalloliitto ei sitä hyväksynyt, erosivat suurimmat seurat perustamaan oman ammattilaissarjansa vuonna 1931.
Mestaruudesta pelattiin pitkään vain pääkaupungin, sen lähistön ja Rosarion seurojen kesken, kun taas muissa provinsseissa oli omat amatöörisarjansa.


title: Argentiinan jalkapallo

text: Vuonna 1967 systeemiä uusittiin, jolloin syntyi kaksi sarjaa. Toinen oli Campeonato Metropolitano, jonka muodostivat maan huippuseurat ja toinen Campeonato Nacional, joka oli koko maan kattava mestaruusturnaus. Nämä kaksi sarjaa lakkautettiin vasta vuonna 1984, jolloin siirryttiin Eurooppa-tyyliseen kausirytmitykseen sekä luotiin koko maan kattava sarjajärjestelmä liigasta nousemisineen ja putoamiseen. Vuonna 1991 siirryttiin nykyiseen järjestelmään, jossa pelataan kaksi yksinkertaista sarjaa ja myös mestareita on kauden aikana kaksi.


title: Argentiinan jalkapallo

text: Argentiinan jalkapallomaajoukkue on yksi maailman menestyneimmistä. Se esiintyi ensimmäisissä jalkapallon maailmanmestaruuskilpailuissa vuonna 1930 Uruguayssa, joissa se hävisi finaaliottelun isäntämaalle. Etelä-Amerikan mestaruusturnauksen Copa Américan Argentiina voitti ensimmäisen kerran vuonna 1916 ja on yhteensä voittanut maanosamestaruuden 14 kertaa, eli eniten turnauksen historiassa yhdessä naapurimaa Uruguayn kanssa. Jalkapallon maailmanmestaruuden lempinimellä "La Albiceleste" (sinivalkoiset) tunnettu maajoukkue voitti ensi kertaa kotikisoissaan 1978 ja sen jälkeen vuoden 1986 maailmanmestaruuskilpailuissa Meksikossa.


title: Argentiinan jalkapallo

text: Maan tunnetuimmat seurajoukkueet lienevät buenosairesilaiset River Plate sekä Boca Juniors, joka on voittanut muun muassa Etelä-Amerikan korkeimman seurajoukkueiden turnauksen, Copa Libertadoresin kuusi kertaa.


title: Argentiinan jalkapallo

text: Argentiinan pääsarja on Primera división eli 1. divisioona. Toiseksi ylin sarjataso on "Primera B Nacional", joka tunnetaan myös nimellä "Nacional B". Tämä on alin valtakunnallinen sarja, jonka alapuolella pelataan kahta sarjajärjestelmää; Buenos Airesin alueen joukkueet pelaavat "Primera B Metropolitana" -sarjaa ja sen alapuolella "Primera C" ja "Primera D" -sarjaa, kun taas muun maan joukkueet pelaavat "Torneo Argentino" A ja -B -sarjoja ja sen alapuolella alueellisia sarjoja.


title: Argentiinan jalkapallo

text: Euroopan sarjoista poiketen Argentiinassa, kuten monessa muussa Latinalaisen Amerikan maassa, sarjakausi jakautuu kahteen osaan; syksyllä pelattavaan "Apertura"- ja keväällä pelattavaan "Clausura" -turnaukseen. Molempien voittajat ovat täysiarvoisia Argentiinan mestareita. Molemmissa pelataan yksinkertainen sarja ja putoajat ratkotaan edelliskausien kokonaispistemäärän perusteella.


title: Malvakierto

text: Malvakierto ("Convolvulus althaeoides") on kiertokasvien heimoon kuuluva monivuotinen kasvi.


title: Malvakierto

text: Malvakierto kasvaa 50–100 senttimetriä korkeaksi. Kasvi viihtyy kallioisilla alueilla sekä rinteillä. Kasvi kukkii maaliskuun lopulta elokuun alkuun. Kukat ovat väriltään vaaleanpunaisia. Keskustat ovat tummemmat. Kasvin kukat muistuttavat karhunköynnösten kukkia.


title: Viola scorpiuroides

text: Viola scorpiuroides on monivuotinen orvokkilaji. Se on 10-30 senttimetrin korkuinen.


title: Viola scorpiuroides

text: "Viola scorpiuroides" kukkii tammikuusta huhtikuun alkuun. Toisen lähteen mukaan maaliskuusta huhtikuuhun. Kukat ovat väriltään keltaisia, enintään senttimetrin kokoisia, ja niissä on kaksi mustaa pistettä kussakin kukassa.


title: Viola scorpiuroides

text: "Viola scorpiuroides" kasvaa kivikkoisilla paikoilla meren läheisyydessä. Kasvi on alun perin kotoisin Pohjois-Afrikasta. Nykyisin kasvia tavataan Pohjois-Afrikan lisäksi Kreikalle kuuluvilla Antikytheran, Kytheran ja Kreetan saarilla, jotka sijaitsevat Välimeressä. Kreetalla kasvia tavataan saaren itä- ja länsiosassa, mutta ei keskiosassa.


title: Viola scorpiuroides

text: Kasvi on suojeltu Kreikan presidentin asetuksella (67/1981). Lisäksi kasvi on luokiteltu harvinaiseksi Kreikan harvinaisten ja uhattujen kasvien punaisessa kirjassa (1995).


title: Rhythm-kierto

text: Rhythm-kierto () on jazzharmoniassa muunneltu sointukulku George Gershwinin laulusta ”I Got Rhythm”, jonka päälle on sävelletty lukuisia (yleensä nopeatempoisia) jazzkappaleita. Rhythm-kierto oli suosittu swing-aikakauden muusikkojen keskuudessa – niitä käytetään muun muassa Lester Youngin Count Basien kanssa nauhoittamassa läpimurtolevytyksessä ”Shoe Shine Boy”. Muita aikakauden Rhythm-kiertoon perustuvia kappaleita ovat Duke Ellingtonin ”Cotton Tail” (1940), Charlie Christianin ”Seven Come Eleven”, Charlie Parkerin ”Salt Peanuts” sekä Thelonious Monkin ”Rhythm-a-Ning”.


title: Rhythm-kierto

text: Sointukierron myöhempi suosio johtuu pitkälti siitä, että varhaiset bebop-muusikot käyttivät sitä todella runsaasti. Sointukulkua alettiin käyttää 1930-luvulla, siitä tuli suosittu 1940- ja 1950-luvuilla, ja nykyään se on yleisesti tunnettu. ”I Got Rhythm” oli jo valmiiksi suosittu jazzstandardi, ja kirjoittamalla uuden sävellyksen tutun sointukulun päälle artisti pystyi suojaamaan tuotoksen tekijänoikeudet tarvitsematta maksaa rojalteja Gershwinin perikunnalle.


title: Rhythm-kierto

text: Populaarimusiikissa rhythm-kierrolla viitataan yleensä vain sointukulun neljään ensimmäiseen tahtiin. Tämä muodostaa harmonisen pohjan suurelle määrälle 1950- ja 1960-luvulla julkaistuja popkappaleita.


title: Rhythm-kierto

text: Nykyään blueskaavaa ja rhythm-kiertoa pidetään jazzrepertuaarin rakentamisen ”kriittisinä elementteinä”.


title: Rhythm-kierto

text: Rhythm-kierto on 32 tahdin mittainen AABA kahdeksan tahdin mittaisilla osioilla. Roomalaisilla numeroilla ilmaistuna A-osan soinnut ovat


title: Rhythm-kierto

text: Toinen rivi soitetaan myös toisinaan Gershwinin alun perin kirjoittamalla tavalla:


title: Rhythm-kierto

text: Esimerkiksi C-duurissa nämä soinnut olisivat


title: Rhythm-kierto

text: B-osa eli välisoitto koostuu sarjasta kahden tahdin mittaisia dominanttiseptimisointuja, jotka seuraavat kvinttiympyrää ja saavat aikaan vaikutelman sävellajin vaihtelemisesta:


title: Rhythm-kierto

text: C-duurin tapauksessa aloitettaisiin siis E7:sta, minkä jälkeen seuraavat A7, D7 ja lopulta G7, joka palauttaa sävellajin takaisin alkuperäiseen C-duuriin kun A-osa lopussa toistetaan. Gershwinin alkuperäiseen sävellykseen kuuluva kahden tahdin mittainen kooda jätetään yleensä pois esitettävissä versioissa. Vaikka rhythm-kiertoa voi soittaa mistä sävellajista tahansa, sointukiertoa kuulee tyypillisimmin B-duurista tai toisinaan Es-duurista.


title: Rhythm-kierto

text: A-osan soinnuista on lukemattomia muunnelmia: bebop-muusikot esimerkiksi lisäsivät usein A-osaan ii–V-sointukäännösten sarjoja, toisaalta pitääkseen omaa mielenkiintoaan yllä ja toisaalta vaikeuttaakseen keskivertomuusikoiden yrityksiä tulla mukaan soittoon.


title: Rhythm-kierto

text: Sävellyksen A- ja B-osia käytetään joskus yksinään uusissa versioissa: esimerkiksi Charlie Parkerin ”Scrapple from the Apple” käyttää ”Honeysuckle Rosen” sointuja A-osassa, mutta korvaa B-osan rhythm-kierrosta otetulla III7–VI7–II7–V7-välisoitolla. Sonny Stittin ”The Eternal Triangle” ja "Muppetit"-sarjan tunnusmusiikki puolestaan käyttävät rhythm-käännösten A-osaa muunnellun B-osan kanssa. B-osa jätetään usein improvisoitavaksi jopa kappaleen varsinaista melodiaa soitettaessa, esimerkkinä Sonny Rollinsin kappale ”Oleo”.


title: Liang Wenbo

text: Liang Wenbo (, pinyin: Liáng Wénbó; s. 5. maaliskuuta 1987) on kiinalainen snooker-ammattilainen. Liang nousi vuonna 2010 ensi kertaa 16:n parhaan joukkoon ammattilaisten ranking-listalla . Hänen uransa parhaat saavutukset ovat nuorten maailmanmestaruus vuonna 2005, English Openin voitto vuonna 2016 sekä 147 pisteen "maksimibreikki" ammattilaisturnaustasolla vuonna 2009 .


title: Liang Wenbo

text: Liang Wenbo aloitti ammattilaisuransa vuonna 2004 haastajaturnaussarjassa "Challenge Tour", joka tunnetaan nykyään nimellä "International Open Series". Vuonna 2005 Liang voitti alle 21-vuotiaiden maailmanmestaruuden, mikä tarjosi hänelle villin kortin ammattilaisten pääkiertueelle "Main Tourille". Ensimmäisellä ammattilaiskaudellaan Liang pääsi kevätpuoliskolla pelatussa "Welsh Open" -turnauksessa karsintapeleistä pääsarjaan, missä hän voitti viimeisessä karsinnassaan Nigel Bondin puhtaasti erin 5–0, mutta 32:n parhaan joukossa skotlantilainen Graeme Dott pysäytti hänet erin 5–3 .


title: Liang Wenbo

text: Kaudella 2006–2007 Liang ei saavuttanut suuria sijoituksia, mutta "Grand Prix" -turnauksen alkulohkossa tuli voitto moninkertaisesta maailmanmestarista Stephen Hendrystä erin 3–0. "Honghe Industrial China Openin" karsintakierroksella Liang kohtasi Suomen toistaiseksi ainoan ammattilaispelaajan Robin Hullin häviten tälle ottelunsa. Hull lopetti ammattilaisuransa vuonna 2008. Voittamalla kuitenkin jokaisessa karsintaturnauksessa ensimmäisen ottelunsa Liang keräsi vuoden mittaan tarpeeksi pisteitä, jotta sai jatkaa "Main Tourilla".


title: Liang Wenbo

text: Kaudella 2007–2008 Liang teki läpimurtonsa kauden päättävässä maailmanmestaruusturnauksessa edeten aina neljännesfinaaliin asti kohtaamaan Ronnie O'Sullivanin, joka voitti ottelun erin 13–7 ja sittemmin koko turnauksen nousten kolmatta kertaa mestariksi. Matkalla kohti neljännesfinaalia Liang kohtasi maailmanmestarin Ken Dohertyn sekä kokeneen Joe Swailin, joka vei ottelun viimeiseen ja ratkaisevaan erään . Pelin ratkaisuhetkillä Liangin suorittamasta keltaisen pallon pussituksesta jäi pelin jälkeen kommentoitavaa ainakin Swaililla . Liang oli ensimmäinen kiinalaispelaaja, joka on koskaan sijoittunut näin korkealle maailmanmestaruuskisoissa. Tästä saamiensa pisteiden turvin Liang nousi ranking-listalla sijalle 40.


title: Liang Wenbo

text: Kaudella 2008–2009 Liang pelasi tasaisesti, saavuttaen parhaan sijoituksensa kuitenkin 16:n parhaan joukossa "Northern Ireland Trophy" -turnauksessa. "Bahrain Snooker Championship" -turnauksen karsinnoissa Liang teki toisena kiinalaispelaajana "maksimibreikin" ottelussaan Martin Gouldia vastaan . Vaikka hän tässä ottelussa tekikin tämän lisäksi kaksi 139 lyöntisarjaa, ei hän päässyt karsinnoista pääsarjaan. Tasaisen suorituksen kautta hän kuitenkin nousi kauden päätteeksi 32:n parhaan joukkoon ranking-listalla sijalle 27.


title: Liang Wenbo

text: Edellisen kauden tasaisuuden siivittämänä Liang tarvitsi kaudella 2009–2010 käydä vain yksi karsintaottelu jokaisessa ranking-turnauksessa. Ennen ranking-turnaussarjan alkua Liang voitti turnauksen "Beijing International Snooker Challenge" finaalissa Stephen Maguiren erin 7–6, osoittaen näin olevansa huippukunnossa kauden alla . Kauden virallinen avausturnaus "Roewe Shanghai Masters" kotimaassa tuotti myös tulosta ja Liang kohtasi finaalissa Ronnie O'Sullivanin. Vielä ei ollut nuoresta taiturista haastamaan "The Rocketia" finaalissa, vaan O'Sullivan voitti erin 10–5 . Kauden päättävässä maailmanmestaruuskisoissa nähtiin ensimmäisellä kierroksella taistelu kahden kiinalaispelaajan välillä kun Liangia vastaan asettui Ding Junhui, joka veti pidemmän korren. Finaalisijoitus kauden avauksessa sekä vahva eteneminen neljännesfinaaliin "Pukka Pies UK Championship" -turnauksessa kuitenkin tarjosivat niin paljon ranking-pisteitä, että listasijoitus oli kauden päättyessä 16 eli Liang pelasi toisena kiinalaisena itsensä lajin eliittiin 16:n parhaan joukkoon.


title: Liang Wenbo

text: Liang voitti ensimmäisen ranking-turnauksen English Openin lokakuussa vuonna 2016. Hän sai voitosta 70.000 puntaa. Finaalissa kukistui Judd Trump erin 9-6.


title: Liang Wenbo

text: Liang Wenbo on erittäin hyökkäävä pelaaja ja on tehnyt urallaan "maksimibreikin" lisäksi 209 sadan pisteen ylittävää lyöntisarjaa ammattilaisturnaustasolla . Liang harjoittelee usein maanmiehensä Ding Junhuin kanssa.


title: Jalkapallon maailmanmestaruuskilpailujen 2010 kokoonpanot

text: Tämä sivu esittelee vuoden 2010 MM-kilpailuiden osallistujajoukkueiden kokoonpanot. Joukkueiden kapteenit on merkitty -merkillä.


text: Kaikki mukana olevat joukkueet nimesivät 23 pelaajaa kokoonpanoonsa. Ennen varsinaisen kokoonpanon ilmoitusta osallistujamaiden tuli tehdä alustavat 30 pelaajan kokoonpanot 11. toukokuuta mennessä. Joukkueiden lopullinen kokoonpano piti olla vahvistettuna viimeistään 1. kesäkuuta mennessä. Loukkaantumisten sattuessa joukkueilla on mahdollisuus korvata pelaaja 24 tuntia ennen ensimmäistä peliään.


text: Joukkueiden FIFA-ranking on turnauksen avajaishetken mukainen.


title: Väinölänkatu (Tampere)

text: Väinölänkatu on Tampereella Tammelan ja Liisankallion kaupunginosissa sijaitseva katu, joka kulkee idästä Liisankallion Saukonpuistosta yli Kalevan puistotien, läpi Tammelan kaupunginosan ja yli Tammelan puistokadun. Katu jatkuu Tammelantorin länsipuolella ja päättyy Tampereen ratapihan reunaa pitkin kulkevan Peltokadun risteykseen. Kadun varrella on Georg Schreckin suunnittelema Tammelan kansakoulu, joka on peräisin vuodelta 1911.


title: Väinölänkatu (Tampere)

text: Väinölänkatu 2:ssa toimii Tampereen suojeluskunta- ja lottamuseo.


title: Karsten Kobs

text: Karsten Kobs (s. 16. syyskuuta 1971 Dortmund) on saksalainen moukarinheittäjä ja maailmanmestari.


title: Karsten Kobs

text: Yleisurheilun EM-kilpailuissa Budapestissa 1998 Kobs voitti pronssia. Kesäkuussa 1999 Dortmundissa hän heitti henkilökohtaisen ennätyksensä 82,78 metriä. Kaksi kuukautta myöhemmin Sevillassa hän voitti maailmanmestaruuden. Yleisurheilun maailmancupissa 2002 Kobs sijoittui kolmanneksi.


title: Selkäsaha

text: Selkäsaha on käsisaha, jonka terän selkäpuolella on terää sivusuunnassa jäykistävä vahvike. Vahvikkeen avulla terä pysyy sahattaessa suorana, jolloin sitä voidaan käyttää erityisen suoraa sahausjälkeä vaativissa töissä. Sahauslaatikon avulla selkäsahaa voidaan käyttää myös jiirisahan tavoin.


title: TRIPOS

text:
TRIPOS () on tietokoneen käyttöjärjestelmä, jonka kehitti Computer Laboratory Cambridgen yliopistossa vuonna 1976 ja tohtori Martin Richards johti sen kehitystä.
Tripos kirjoitettiin BCPL-ohjelmointikielellä.


title: TRIPOS

text: Commodore Amiga valitsi Triposin heidän uuden tietokoneen käyttöjärjestelmän osaksi kun oman DOS-järjestelmän kehitys jäi jälkeen aikataulusta. Tripos tuli AmigaOS-käyttöjärjestelmän AmigaDOS-moduuliksi heinäkuussa 1985. AmigaDOS sisältää komentorivityökalun ja Amigan tiedostojärjestelmän.


title: TRIPOS

text: Tripos sisältää toimintoja, kuten ennaltaehkäisevä moniajo (), hierarkkinen tiedostojärjestelmä ja useita komentorivin tulkkeja.


title: TRIPOS

text: Muistiton toimintatapa (kun tarkistuksia ei tehdä, niin lopetetaan ohjelmien kohdentamattoman muistin käyttö) on ollut tärkein Triposin konsepti yhdessä viestin välityksen kanssa, mikä tarkoittaa että sanoman sisällön kopioinnin sijaan sanoma välitetään eteenpäin. Yhdessä muistittoman toimintatavan ja viestien välityksen kanssa on mahdollista lähettää ja vastaanottaa yli 1250 pakettia sekunnissa 10 MHz Motorola 68010 -suorittimella.


title: TRIPOS

text:
Tripos on siirretty muun muassa Motorola 68000- ja Intel 8086 –pohjaisiin tietokoneisiin. Viime aikoina Martin Richards käytti Cintcode BCPL tuottaakseen portin, jotta Triposia voidaan suorittaa Linuxissa.
Demonstraatioversio käyttöjärjestelmästä nimellä Cintpos on saatavilla verkosta Cintcode BCPL kääntäjän kanssa.


title: TRIPOS

text: Open GI Ltd Worcestershiressa, UK:ssa, pitää edelleen aktiivisesti yllä Triposia. Monella Britannian vakuutuksenvälittäjällä on Tripos-järjestelmä, joka palvelee joko Qume-terminaaleja tai Qume-pääte-emulaattoreita Telnetin kaltaisen TCP/IP-yhteyden yli käyttäen Open GI:n BROOMS-ohjelmistopakettia.


title: Karmiinitangara

text: Karmiinitangara ("Ramphocelus nigrogularis") on Etelä-Amerikassa tavattava tangaroihin kuuluva varpuslintu.


title: Karmiinitangara

text: Kooltaan karmiinitangara on noin 19 cm. Koiraan päälaki, niska, perä sekä rinta ovat väriltään kirkkaan oranssinpunaiset. Naaman musta maski, selkä, alavatsa ja siivet ovat väriltään mustat. Naaraat ja nuoret linnut ovat väritykseltään vaatimattomampia. Kardinaalitangara ("Calochaetes coccineus") muistuttaa ulkonäöltään karmiinitangaraa, mutta lajilta puuttuu musta maski.


title: Karmiinitangara

text: Karmiinitangaraa tavataan Venezuelasta, Kolumbiasta, Ecuadorista, Perusta, Boliviasta sekä Amazonasin alueelta Brasiliasta. Linnun elinympäristöä ovat pensaikot metsien ja purojen sekä jokien varsilla. Elinympäristöt sijaitsevat yleensä lähellä vettä. Karmiinitangara viihtyy parhaiten alankomailla ja sen elinympäristöt sijaitsevat yleensä alle 500 metrin korkeudella merenpinnasta.


title: Karmiinitangara

text: Karmiinitangarat liikkuvat puiden latvustojen alaosissa pienissä parvissa, joissa on korkeimmillaan 12 yksilöä. Laji voi liittyä myös sekaparviin.


title: Karmiinitangara

text: Karmiinitangaran ravinto koostuu kasviravinnosta, kuten hedelmistä, marjoista kukkien nupuista ja lehdistä. Pesimäaikaan koiraat houkuttelevat naaraita esittelemällä höyhenpukuaan. Naaras rakentaa pesän ja munii kahdesta kolmeen munaa. Myös koiras sekä vanhemmat poikaset osallistuvat kuoriutuneiden poikasten ruokintaan.


title: Lødingen

text: Lødingen on kunta Nordlandin läänissä Norjassa. Kunnan keskuspaikka on Lødingenin kylä.


title: Lødingen

text: Lødingenin kunta perustettiin 1. tammikuuta 1838. Siitä on myöhemmin erotettu kaksi kuntaa: Tysfjord vuonna 1869 ja Tjeldsund 1909. Efjordenin alue puolestaan liitettiin Ballangenin kuntaan 1. tammikuuta 1962.


title: Lødingen

text: Kunta (aiemmin seurakunta) on nimetty vanhan Lødingenin (muinaisnorjaksi: Lödueng) maatilan mukaan, sillä ensimmäinen kirkko rakennettiin sinne. Alkuosa on genetiivimuoto sanasta laða, joka merkitsee 'heinä/vilja-latoa' ja loppuosa eng tarkoittaa 'niittyä'.


title: Lahden Kuurojen Urheiluseura Gepardit

text: Lahden Kuurojen Urheiluseura Gepardit on vuonna 1934 perustettu lahtelainen kuurojen urheiluseura. Lahden kuurot olivat toimineet Kymenlaakson Urheiluseuran Tähden alaosastona lähes kahdeksan vuotta ennen oman seuran perustamista. Oman seuran nimeksi tuli Lahden Kuurot Urheilijat. Nykyisen nimen seura otti käyttöön 30. maaliskuuta 2010.


title: Lahden Kuurojen Urheiluseura Gepardit

text: Seuran maineikas jäsen on keilaaja Jani Toivanen, joka on Mestaruussarjan henkilökohtaisten mestari. Hänet on valittu useana vuonna vuoden keilaajaksi.


title: Lahden Kuurojen Urheiluseura Gepardit

text: Suomen Kuurojen Urheiluliitto on valinnut seuran kaksi kertaa parhaaksi urheiluseuraksi.


title: Lahden Kuurojen Urheiluseura Gepardit

text: Lahden Kuurojen Urheiluseura Gepardit ry järjesti kansainvälisen keilailuturnauksen Lahdessa 4.–6. elokuuta 2011.


title: Pablo Cuevas

text: Pablo Cuevas (s. 1. tammikuuta 1986 Concordia, Argentiina) on uruguaylainen tennispelaaja. Hänen parhaana saavutuksena voidaan pitää Ranskan avointen nelinpeliturnauksen voittoa vuonna 2008 yhdessä Luis Hornan kanssa. Kaikkiaan hän on voittanut kaksinpelissä kuusi ja nelinpelissä yhdeksän ATP-turnausta.


title: Pablo Cuevas

text: Cuevas aloitti vuoden Movistar Openilla Viña del Marissa, Chilessä. Turnauksessa hän voitti Guillermo Corian, Fernando Verdascon ja José Acasuson, kunnes hävisi semifinaalissa Fernando Gonzálezille. Maaliskuussa Cuevas selviytyi Sony Ericsson Openiin Miamissa. Hän voitti Vince Spadean 1. kierroksella, kunnes toisella kierroksella hävisi Fernando Gonzálezille. Houstonissa hän ja Marcel Granollers pääsivät nelinpelin finaaliin asti, mutta hävisivät sen Ernests Gulbisille ja Rainer Schüttlerille.


title: Pablo Cuevas

text: Ranskan avoimissa Cuevas ja Luis Horna voittivat nelinpeliturnauksen. Matkalla voittoon he päihittivät seitsemänneksi sijoitetun parin Arnaud Clément ja Michaël Llodra, yhdeksänneksi sijoitetut Lukáš Dlouhý ja Leander Paes, ykköseksi sijoitetut Bob ja Mike Bryan. Finaalissa he voittivat toiseksi sijoitetun parin, Daniel Nestor ja Nenad Zimonjić.


title: Pablo Cuevas

text: Movistar Openissa Cuevas pääsi semifinaaliin asti, jossa hän kohtasi Fernando Gonzálezin. González voitti ottelun 6–3, 6–2. Nelinpelissä Cuevas pelasi yhdessä Brian Dabulin kanssa ja he voittivat turnauksen. Finaalissa he voittivat parin František Čermák ja Michal Mertinak luvuin 6–3, 6–3. Wimbledonissa Cuevas voitti 1. kierroksella Christophe Rochusin 3–6, 4–6, 6–4, 6–1, 11–9. Toisella kierroksella hän hävisi Yhdysvaltojen 21-vuotiaalle Jesse Levinelle (joka voitti Marat Safinin 1. kierroksella) 6–2, 6–1, 4–6, 4–6, 6–3.


title: Liberum veto

text: Liberum veto on latinankielinen sanapari, joka tarkoittaa vapaata kielto-oikeutta. Sen käyttäjällä on oikeus vastalauseellaan estää muitten yksimielisenkin päätöksen voimaantulo. Tunnetuin liberum veto -oikeus oli käytössä Puola-Liettuan valtiopäivillä 1652–1791. Jokainen valtiopäivämies saattoi estää minkä tahansa päätöksen hyväksymisen. Tällainen oikeus teki asioista päättämisen miltei mahdottomaksi ja aiheutti Puola-Liettuan valtion rappion.


title: Luis Horna

text: Luis Horna (s. 14. syyskuuta 1980 Lima) on perulainen tennispelaaja. Ranskan avoimissa 2008 hän voitti miesten nelinpelin yhdessä Pablo Cuevasin kanssa.


title: Luis Horna

text: Horna voitti kaksi ATP-turnauksen kaksinpeliä. Ensimmäinen tuli Acapulcosta Juan Ignacio Chelaa vastaan helmikuussa 2006 ja toinen Viña del Marista Nicolás Massúa vastaan helmikuussa 2007. Nelinpeliturnauksia hän voitti ATP-tasolla yhteensä kuusi kappaletta.


title: Luis Horna

text: Vuoden 2008 Ranskan avoimissa Horna ja Pablo Cuevas voittivat nelinpeliturnauksen. Matkalla voittoon he päihittivät seitsemänneksi sijoitetut Arnaud Clémentin ja Michaël Llodran, yhdeksänneksi sijoitetut Lukáš Dlouhýn ja Leander Paesin, ykköseksi sijoitetut Bob ja Mike Bryanin. Finaalissa he voittivat toiseksi sijoitetut Daniel Nestorin ja Nenad Zimonjićin.


title: Luis Horna

text: Vuosi 2009 oli Hornan viimeinen ATP-kiertueella.


title: Agoda

text:
Agoda on The Priceline Groupin omistama hotellinvaraussivusto, joka on keskittynyt lähinnä Aasian ja Tyynenmeren alueelle. Toimistot sijaitsevat Singaporessa, Bangkokissa, Hongkongissa, Kuala Lumpurissa, Phuketissa, Balilla, Sydneyssä, Tokiossa, Soulissa, Pekingissä, Shanghaissa ja Manilassa.
Yrityksen perusti Michael Kenny 1990-luvun loppupuolella, tuolloin nimenä oli PlanetHoliday.com. Alkuperäinen konsepti oli hyödyntää hakukoneiden nopeasti kasvavaa suosiota parantamaan tiedonkeruuta hotelleihin ja matkailuun liittyen. PlanetHoliday oli yksi ensimmäisiä hotellinvaraussivustoja toimialalla, jonka liikevaihto on sittemmin kasvanut useiksi miljardeiksi.


title: Agoda

text:
Long Islandilta New Yorkista kotoisin oleva Kenny asettui Thaimaahan 90-luvun alkupuolella ja aloitti operaatiot sivuston kanssa pienessä mittakaavassa Phuketista käsin. Sivusto (ja toimiala kokonaisuudessaan) on selviytynyt useista odottamattomista katastrofeista mm. IT-kuplan puhkeaminen 2000-2001, New Yorkin 9/11 terrori-iskut, sekä SARS epidemia 2003, jotka kaikki vavisuttivat rajusti matkailualaa.
Vuonna 2002 operaatiot siirrettiin Phuketista Bangkokiin ja 2003 tehtiin yhteistyösopimus PrecisionReservations.com’in kanssa, jonka tarkoituksena oli laajentaa myyntejä heidän sivustojensa kautta. Myöhemmin vuonna 2003 PlanetHoliday.com ja PrecisionReservations.com yhdistettiin Agoda Company Pte. Ltd. –nimen alaisuuteen.


title: Agoda

text: Marraskuussa 2007 Priceline.com LLC (NASDAQ: PCLN) teki kolmannen kansainvälisen yritysostonsa hankkimalla Agoda Companyn alaisuuteensa. Tällä hetkellä Agodalla työskentelee noin 450 työntekijää, ja se tarjoaa palveluita 32 eri kielellä mm. kiinaksi, englanniksi, ranskaksi, espanjaksi, japaniksi ja thaiksi.


title: Agoda

text: Agoda valittiin TravelMolen Web Awards Asia 2008 –tapahtumassa parhaaksi majoitussivustoksi (Best Accomodation Site).


title: Folies Bergère

text: Folies Bergère on vuonna 1869 Ranskan Pariisiin perustettu varieteeteatteri, joka oli maineen ja suosion huipulla 1890-luvulta 1920-luvun loppuun. Teatteri on yhä toiminnassa.


title: Folies Bergère

text: Teatteri sijaitsee osoitteessa 32 rue Richer Pariisin 9. arrondissementissa, ja sen rakensi oopperaksi arkkitehti Plumeret. Sen esikuva oli lontoolainen Alhambra music hall.


title: Folies Bergère

text: Teatteri aloitti toimintansa 2. toukokuuta 1869 nimellä Folies Trévise, ja sen ohjelmistossa oli operetteja, koomista ooppera, laulua ja voimistelunäytöksiä. Sen nimeksi tuli 13. syyskuuta 1872 Folies Bergère lähikadun rue Bergèrein ('Paimenettarenkatu') mukaan.


title: Folies Bergère

text: Édouard Manet'n tunnettu maalaus "Folies-Bergèren baari" (1882) esittää peilin edessä seisovaa demimondetarjoilijaa.


title: Folies Bergère

text: "Folies Bergèren" ohjelmisto oli suunniteltu kansan makuun. Näytöksissä käytetyt puvut olivat näyttäviä, naiset paljastavia, lähes alastomaksi jättäviä, ja esityksissä oli usein suoranaista alastomuutta. Esityksissä käytettiin ja hyödynnettiin myös muiden kulttuurien eksotiikkaa, jotta miellytettäisiin pariisilaisten ihastusta 1920-luvun négritudeen.


title: Folies Bergère

text: 1890-luvulla Folies Bergèressä esiintyi yhdysvaltalainen tanssija Loie Fuller. Lähes 30 vuotta myöhemmin, vuonna 1926, Joséphine Baker, Yhdysvalloista Ranskaan siirtynyt laulaja, tanssi ja viihdyttäjä nousi Folies Bergèressä sensaatioksi yhdessä yössä rohkealla "banaanitanssillaan", jossa hän esiintyi melkein pelkistä banaaneista valmistetussa asussa.Ziegfeld Follies Yhdysvalloissa on saanut vaikutteita Folies Bergèresta, samoin lasvegasilainen Tropicana Resort & Casino. Las Vegasin Folies Bergere avattiin 1959 ja suljettiin maaliskuussa 2009 toimittuaan lähes 50 vuotta.


title: Kuninkaiden kuningas

text: Kuninkaiden kuningas (myös kuninkaitten tai kuningasten kuningas) oli alkuaan itämainen arvonimi, jota käyttivät Babylonian ja Persian kuninkaat sekä Egyptin faaraot. Myöhemmin se on ollut myös Iranin šaahin ja Etiopian keisarin arvonimenä.


title: Kuninkaiden kuningas

text: Raamatussa nimitystä käytetään sekä Jumalasta että Kristuksesta Ensimmäisessä kirjeessä Timoteukselle ja Johanneksen ilmestyksessä Jumalaa tarkoittavana se esiintyy myös joissakin virsissä, esimerkiksi Julius Krohnin isänmaallisessa virressä "Oi kuningasten kuningas" (nykyisessä virsikirjassa virsi 580).


title: Vieraana kauhujen talossa

text: Vieraana kauhujen talossa ("House of Usher") on yhdysvaltalainen vuoden 1960 kauhuelokuva, jonka ohjasi Roger Corman ja käsikirjoitti Richard Matheson Edgar Allan Poen novellin "Usherin talon häviö" pohjalta. Elokuvan pääosissa ovat Vincent Price, Myrna Fahey ja Mark Damon. Vuonna 2005 "Vieraana kauhujen talossa" valittiin National Film Registryn "kulttuurisesti, historiallisesti tai esteettisesti merkittävien" yhdysvaltalaiselokuvien luetteloon.


title: Vieraana kauhujen talossa

text: Ohjaaja Roger Corman aloitti yhteistyönsä American International Picturesin (AIP) kanssa 1950-luvulla. Hän ohjasi yhtiölle monia b-elokuvia, jotka kuvattiin mustavalkoisina kymmenessä päivässä. Elokuvat tuottivat yleensä pienen voiton. Markkinat muuttuivat 1960-luvulle tultaessa, ja Corman onnistui vakuuttamaan AIP:n johdon rahoittamaan värielokuvan kuvaamisen, johon menisi 15 päivää. Elokuvan aiheeksi otettiin Edgar Allan Poen novelli "Usherin talon häviö".


title: Vieraana kauhujen talossa

text: Elokuvasta "Vieraana kauhujen talossa" tulikin AIP:n ensimmäinen värielokuva, ja siinä esiintyi tähtinäyttelijä, Vincent Price, mikä oli pienelle elokuvastudiolle harvinaista. Elokuvan koko budjetti oli 270 000 dollaria, josta Pricen palkkaamiseen meni 50 000 dollaria. Suuremman budjetin ansiosta Corman pystyi palkkaamaan elokuvan käsikirjoittajaksikin tieteiskirjailija Richard Mathesonin.


title: Vieraana kauhujen talossa

text: "Vieraana kauhujen talossa" oli AIP:n tuottoisin elokuva siihen asti. Se keräsi kesällä 1960 lipputuloja kahden miljoonan dollarin arvosta. Seuraavana vuonna ilmestyi AIP:lta toinen Cormanin ohjaama Poe-elokuva "Kuilu ja heiluri", jonka tuotannossa oli mukana iso osa "Vieraana kauhujen talossa" -elokuvan tuotantoryhmästä. Yhteensä Corman ohjasi lopulta seitsemän Poe-elokuvaa AIP:lle.


title: Ekestubbe

text: Ekestubbe on Vihdistä lähtöisin oleva aatelissuku. Lars Bertilsson, Olkkalan herra, oli Etelä-Suomen alilaamanni vuosina 1619–1634 sekä Turun oikeuden puheenjohtaja vuonna 1632. Hänen poikansa Henrik Larsson aateloitiin vuonna 1639 nimellä Ekestubbe ansioistaan kolmikymmenvuotisen sodan aikana.


title: Ekestubbe

text: Henrik Larsson oli ratsumies Ekholtin rykmentissä vuonna 1621, korpraali Hämeen ratsurykmentissä 1623, kornetti 1625, luutnantti 1630 sekä ratsumestari Stålhandsken rykmentissä. Hänestä tuli majuri vuonna 1644, jolloin hän erosi sairaalloisuuden vuoksi palveluksesta. Tällöin Ekestubbe oli ehdolla Turun hovioikeuden komendantiksi, muttei saanut nimitystä. Hänestä tuli Turun linnan komendantti vuonna 1656.


title: Ekestubbe

text: Henrik Larsson kuoli vuonna 1660 Olkkalassa. Hänen vanhempansa olivat Lars Bertilsson ja Brita Henriksdotter Ekelöf, Sipoon kirkkoherran Henrik Henriksson Ekelöfin tytär. Avioliitostaan tuntemattoman naisen kanssa hänellä oli tytär Brita Ekestubbe, ratsumestari Arvid Tandefeltin puoliso.


title: John Tovey

text: John Cronyn Tovey, Toveyn 1. paroni (7. maaliskuuta 1885 – 12. tammikuuta 1971) oli Britannian kuninkaallisen laivaston amiraali (), joka palveli kummassakin maailmansodassa.


title: John Tovey

text: Tovey liittyi Kuninkaalliseen laivastoon ennen ensimmäistä maailmansotaa, jossa hän komensi hävittäjiä. Hän yleni sotien aikana, kunnes hänet ylennettiin vuonna 1943 laivaston amiraaliksi. Hän jäi eläkkeelle vuonna 1946 ja kuoli 1971 Madeiralla.


title: John Tovey

text: Tovey syntyi 7. maaliskuuta 1885 Borley Hillissä Rochesterissa Kentin kreivikunnassa, Yhdistyneessä kuningaskunnassa pioneerijoukkojen eversti Hamilton Toveyn ja kanadalaissyntyisen Maria Elizabeth Goodhuen yksitoistalapsisen perheen kuopuksena. Hän aloitti koulunsa Durnford Schoolissa Langton Matraversissa. Hän aloitti 15. tammikuuta 1900 merivoimien kadettikoulussa kadettina, mistä hän siirtyi 15. toukokuuta 1901 laivaston palvelukseen kansimiehenä.


title: John Tovey

text: Toveyn ensimmäisenä aluksena oli Kanaalin laivueen taistelulaiva "HMS Majestic", jolla hän palveli kesäkuuhun 1902. Hän sai siirron Pohjois-Amerikan ja Länsi-Intian aseman lippulaivalle risteilijä "HMS Ariadnelle". Hän läpäisi merimiestutkinnon 15. heinäkuuta 1904, minkä jälkeen hänet ylennettiin aliluutnantiksi. Hän suoritti vuonna 1905 tykistö-, torpedo- ja merenkulkukurssit, joiden jälkeen hänet määrättiin "HMS Exmouthille". Hänet ylennettiin 15. heinäkuuta 1906 luutnantiksi.


title: John Tovey

text: Tovey siirrettiin 18. toukokuuta 1908 Kiinan asemalle panssariristeilijä "HMS King Alfredille", jolla hän palveli seuraavat pari vuotta. Vuosina 1910-1912 hän palveli useilla erilaisilla aluksilla. Hänet siirrettiin alkuvuodesta 1913 Devonportin laivastotukikohtaan "HMS Amphionin" koeajoihin. Hän palveli 2. huhtikuuta 1913 alkaen virallisesti aluksella. Hänet ylennettiin 15. heinäkuuta 1914 komentajakapteeniksi.


title: John Tovey

text: Tovey palveli "Amphionilla", kunnes alus upposi 6. elokuuta 1914 osuttuaan miinaan. Hänet siirrettiin hävittäjä "HMS Faulknorille". Hän sai ensimmäisen aluksen päällikkyyden siirtyessään 13. tammikuuta 1915 hävittäjä "HMS Jackalille". Hän osallistui 24. tammikuuta aluksen päällikkönä Doggermatalikon taisteluun. 28. maaliskuuta 1916 Tovey avioitui Aida Rowen kanssa.


title: John Tovey

text: Tovey otti 7. toukokuuta 1916 vastaan "HMS Onslowin" päällikkyyden, missä tehtävässä hän oli 31. toukokuuta Skagerrakin taistelussa. Hänet ylennettiin 30. kesäkuuta komentajaksi. Hänet siirrettiin lokakuussa 1917 uuden hävittäjän "HMS Ursan" päälliköksi, mistä tehtävästä hänet siirrettiin huhtikuussa seuraavana vuonna hävittäjä "HMS Wolfhoundin" päälliköksi. Hän sai 1919 Distinguished Service Order -kunniamerkin.


title: John Tovey

text: John Tovey kuoli 12. tammikuuta 1971 Funchalissa Madeiralla.


title: Kartano (täsmennyssivu)

text: Kartano voi tarkoittaa seuraavia:


title: Operaatio Pedestal

text: Operaatio Pedestal oli Maltan huoltosaattueisiin kuulunut operaatio elokuussa 1942 toisessa maailmansodassa.


title: Operaatio Pedestal

text: Saksan laivaston sukellusvene "U-73" laukaisemat torpedot upottivat 11. elokuuta 1942 lentotukialus "HMS Eaglen", jolloin 160 aluksella olleista 927 miehistönjäsenestä sai surmansa.


title: Operaatio Pedestal

text: Lentotukialus "HMS Furiousilta" nousi samana päivänä 37 Supermarine Spitfireä Maltalle, minkä jälkeen alus aloitti paluumatkansa Gibraltarille. Lentotukialuksen saattajana ollut "HMS Wolverine" upotti Italian laivaston sukellusveneen "Dagaburin" törmäämällä. Hävittäjän keula vaurioitui pahoin törmäyksessä, mutta se kykeni omin avuin purjehtimaan Gibraltarille.


title: Operaatio Pedestal

text: Päivän aikana tehdyissä ilmahyökkäyksisa vaurioituivat lentotukialukset "HMS Indomitable" ja "HMS Victorious", hävittäjä sekä yksi rahtialus.


title: Operaatio Pedestal

text: Hävittäjä "HMS Ithuriel" upotti 12. elokuuta törmäämällä toisen italialaisen sukellusveneen "Cobalton". Päivänvalossa saattuetta vastaan hyökkäsivvät lentokoneet ja illan pimetessä hyökkäsivät moottoritorpedoveneet.


title: Paholaisen naamio

text: Paholaisen naamio ("La maschera del demonio") on italialainen vuoden 1960 kauhuelokuva, jonka on ohjannut Mario Bava. Sen ovat käsikirjoittaneet Ennio de Concini ja Mario Serandrei, ja siinä esiintyvät Barbara Steele, John Richardson, Arturo Dominici ja Ivo Garrani. Elokuva perustuu löyhästi Nikolai Gogolin novelliin "Demonien ruhtinatar". Tarina keskittyy vampyyrivelhoon, joka palaa 200 vuoden takaa kostamaan hänet tappaneen veljen jälkeläisille.


title: Paholaisen naamio

text: "Paholaisen naamio" oli Bavan ensimmäinen varsinainen ohjaustyö. Hän toimi Italiassa 1950-luvulla elokuvaajana, mutta hän oli myös ohjannut useita elokuvia loppuun, kun alkuperäinen ohjaaja oli jättänyt projektin kesken. Lopulta Bavalle myönnettiin lupa oman elokuvan kehittämiseen valitsemastaan aiheestaan, kun hän oli viimeistellyt kaksi elokuvaa vuonna 1959.


title: Paholaisen naamio

text: Bava sovitti Gogolin novellin "Demonien ruhtinatar" kunnianosoitukseksi Universal Picturesin 1930-luvun kauhuelokuville ("Dracula – vanha vampyyri" ja "Frankenstein"). Elokuvan italiankieliseksi nimeksi tuli "La maschera del demonio", joka oli muokattu Hammerin vuoden 1957 kauhuelokuvasta "Frankensteinin kirous", joka tunnettiin Italiassa nimellä "La maschera di Frankenstein". "Paholaisen naamio" kuvattiin Roomassa Cinecittàn studioilla.


title: Paholaisen naamio

text: Bava kuvasi samaan aikaan myös englanninkielisen version American International Picturesille (AIP) nimellä "Mask of Satan". AIP:n tuottaja Samuel Z. Arkoff joutui leikkaamaan elokuvasta muutamia kohtauksia Motion Picture Association of American Los Angelesin järjestön pyynnöstä. Elokuvan nimi muutettiin myös "Black Sundayksi". Yhdysvaltain ensi-iltansa elokuva sai vuonna 1961 neljä minuuttia lyhyempänä kuin alkuperäinen versio. Yhdistyneessä kuningaskunnassa elokuva kiellettiin kokonaan. British Board of Film Censors määräsi elokuvaa ensin leikattavaksi, mutta toisen version jälkeen se kiellettiin liian hurmeisena, paikoin kertakaikkisen vastenmielisenä. "Paholaisen naamio" ei saanut minkäänlaista ikärajamerkintää, mikä esti sen näyttämisen elokuvateattereissa. AIP:lle tehtiin myös selväksi, että jatkossakin vastaavat elokuvat tultaisiin myös kieltämään. Voimakas reaktio elokuvaan saattoi olla seurausta kohusta, joka oli syntynyt elokuvien "The Stranglers of Bombay" (1959) ja "Kurkistelija" (1960) jälkeen. "Paholaisen naamio" julkaistiin Yhdistyneessä kuningaskunnassa lopulta vuonna 1968 leikattuna ja nimellä "Revenge of the Vampire" ("Vampyyrin kosto").


title: Paholaisen naamio

text: "Paholaisen naamio" oli ensimmäinen elokuva Bavan ja AIP:n yhteistyöstä, jonka aikana AIP julkaisi useita Bavan elokuvista – yleensä leikattuna. Elokuva teki myös näyttelijä Barbara Steelestä kansainvälisen tähden. Elokuvakriitikot ja -historioitsijat ovat pitäneet "Paholaisen naamiota" merkittävänä kauhuelokuvana jo 1960-luvun lopulta lähtien.


title: NigeriaSat

text: NigeriaSat on nigerialaisten kaukokartoitussatelliittien perhe.


title: NigeriaSat

text: Englantilainen Surrey Satellite Technology suunnitteli ja rakensi NigeriaSat-1-satelliitin, joka on osa monikansallista Disaster Monitoring Constellation-konstellaatiota, joka seuraa mm. katastrofeja mutta kartoitaa Maata moniin muihin tarkoituksiinkin.


title: NigeriaSat

text: Nigerian avaruusjärjestön SSTL-yhtiöltä tilaamat NigeriaSat-2- ja NigeriaSat-X-satelliitit laukaistaan 7. heinäkuuta 2011 avaruuteen Dnepr-kantoraketilla.


title: Afriqiyah Airways

text: Afriqiyah Airways () on libyalainen lentoyhtiö, joka on perustettu vuonna 2001. Sen pääkonttori on Tripolissa ja kotikenttänä Tripolin kansainvälinen lentoasema. Yhtiön lentokoneet lentävät Libyan sisällä Tripolista Bengasiin. Kansainvälisiä lentoja Afriqiyahilla on yli 25 maahan Euroopassa, Aasiassa, Lähi-idässä ja Afrikassa. Afriqiyah on IATA:n jäsen. Yhtiön laivasto koostuu Airbus A300-, A319-, A320-, A330-lentokoneista. Yhtiö on tilannut myös uusia Airbus A350-lentokoneita.


title: Afriqiyah Airways

text: 12. toukokuuta 2010 kello 04:10 UTC Afriqiyah Airwaysin lento 771 Johannesburgista syöksyi maahan ollessaan laskeutumassa Tripolin kansainväliselle lentoasemalle. Onnettomuuskoneen 93 matkustajasta ja 11 miehistön jäsenestä vain yksi jäi eloon. Koneen oli aikatalun mukaan määrä jatkaa Tripolista Lontooseen.


title: Sunniemi

text: Sunniemi () on Ulvilan kylä, joka sijaitsee pohjoisempana olevan Harjunpään ja etelämpänä olevan Suosmeren välissä. Maaseudulla sijaitsevan kylän läpi virtaa Harjunpäänjoki. Kylän asutus, noin 90 kotitaloutta, koostuu pääasiassa vanhoista Sunniemen kartanon torpista sekä 1950-luvun maanhankintatiloista, jotka lohkaistiin sodan jälkeen siirtoväelle kartanon maista.


title: Sunniemi

text: Sunniemenranta on Porin kaupunginosa, joka sijaitsee Ulvilan rajan tuntumassa, Kokemäenjoen rannassa.


title: Hellman

text: Hellman on seuraavien henkilöiden sukunimi:


title: Suosmeri

text: Suosmeri () on Ulvilan kylä, joka sijaitsee Ulvilasta Tampereelle johtavan valtatien 11 pohjoispuolella, Ulvilan ja Porin palveluiden läheisyydessä. Kylän laidalla virtaavat Kokemäenjoki ja Saarenluotoa kiertävä Pikkujoki eli Kirkkojuopa.


title: Suosmeri

text: Suosmeren kylä syntyi silloisen Kokemäenjoen suistoon ilmeisesti 1300-luvun alussa. Kylän varhaisin nimi oli Svartingsmare ja sen ensimmäiset asukkaat olivat ruotsinkielisiä. 1500-luvulla kylässä oli seitsemän kantatilaa, joista kaksi muuttui myöhemmin ratsutilaksi. Isossa reduktiossa Suosmeren tiloista muodostettiin kolme ratsutilaa, yksi sotilasvirkatalo ja yksi augmenttitila. Keskiajalla Suosmeressä toimi kiltalaitos. Suosmeressä on säilynyt sarkajaon aikainen tiivis ryhmäkylärakenne. Tilojen päärakennukset sijaitsevat kyläteiden varrella vieri vieressä.


title: Suosmeri

text: Suosmeren koulu sijaitsee Vanhastakylästä Harjunpäähän kulkevan pyörätien varrella, peltoaukeiden laidassa.


title: Jean Lannes

text: Jean Lannes, Montebellon ensimmäinen herttua, Napoleonin marsalkka (10. huhtikuuta 1769 – 31. toukokuuta 1809) oli yksi kuuluisista Napoleonin palveluksessa taistelleista kenraaleista. Napoleon sanoi hänestä: "Löysin hänet kääpiönä ja jätin jättiläisenä." Lannes oli niitä harvoja, jotka olivat tehneet Napoleonin kanssa sinunkaupat.


title: Jean Lannes

text: Lannes syntyi pienessä Lecotouren kylässä Etelä-Ranskassa Gerssin maakunnassa, jossa Lannesin isä Jeannet Lannes (1733–1812) ja Cécile Fouraignan (1741–1799) asuivat. Lannes ei saanut kuin vähäisen koulutuksen, mutta hän yleni tahdonvoimansa ja pätevyytensä avulla Gersin vapaaehtoisten sotilaiden kersanttimajuriksi. Hän oli mukana Pyreneiden sotaretkellä vuosina 1793–1794.


title: Jean Lannes

text: Lannes avioitui kahdesti, ensin Perpignanissa 19. maaliskuuta 1795 Paulette Mérin kanssa, mutta Lannes erosi hänestä uskottomuuden takia. Uskottomuuden paljasti se, että Paulette oli saanut aviottoman lapsen Lannesin ollessa sotaretkellä Egyptissä. Toisen kerran hän meni naimisiin Louise Antoinette Comtesse de Guéhéneucin kanssa Dornesissa 16. syyskuuta 1800. Louise synnytti hänelle viisi lasta:Lannes värväytyi vapaaehtoisena "Armée d'Italie"n Italian sotaretkelle 1796. Lannes nousi arvossa menestyttyään muun muassa Arcolen taistelussa, jossa hän haavoittui. Myöhemmin vuonna 1798 Napoleon valitsi hänet mukaan Egyptiin sotaretkelle. Hän oli komentajana yhdessä Jean-Baptiste Kléberin osastoista. Kun sotaretki loppui, hän palasi Napoleonin kanssa Ranskaan, ja auttoi häntä direktiohallituksen kaatamisessa 1799.


title: Jean Lannes

text: Vuonna 1801 Napoleon lähetti hänet suurlähettilääksi Portugaliin. Hänestä tehtiin Ranskan marsalkka Napoleonin kruunatessa itsensä keisariksi vuonna 1804. Austerlitzin taistelun jälkeen Lannesin joukot erosivat "Grand Armé"esta, minkä jälkeen Saalfieldin taistelussa Lannesin komppania löi ja surmasi Preussin prinssi Louis Ferdinandin. Lannes osallistui myös Jenan ja Friedlandin taisteluihin, missä hänen johtamistaitonsa olivat äärimmäisen tärkeitä. Tämän jälkeen Napoleon lähetti Lannesin Espanjaan, jossa Lannes löi Castañosin Tudelan taistelussa 22. marraskuuta 1808. Tammikuussa 1809 hän osallistui Saragosan ankaraan piiritystaisteluun. Lannes sanoi palattuaan viimeiseltä Espanjan sotaretkeltä: "Tämä kirottu Bonaparte tapattaa meidät kaikki." Napoleon antoi hänelle Montebellon herttuan arvonimen. Mutta pian sen jälkeen Aspern-Esslingin taistelussa Napoleon koki suuren tappion, joka maksoi Lannesin hengen. Tällöin Itävalta voitti Napoleonin arkkiherttua Kaarlen johdolla.


title: Jean Lannes

text: Aspern-Esslingin taistelussa 22. toukokuuta 1809 Lannes ensin haavoittui, kun musketinkuula osui häntä vatsan alapuolelle. Myöhemmin hän kuoli vammoihinsa.


title: USS Saratoga (CV-3)

text: USS Saratoga (runkonumero CV-3) oli Yhdysvaltain laivaston Lexington-luokan lentotukialus. Se tilattiin alun perin taisteluristeilijänä, mutta se muutettiin ennen valmistumistaan lentotukialukseksi. Alus palveli toisessa maailmansodassa


title: USS Saratoga (CV-3)

text: Sen köli laskettiin 25. syyskuuta 1920 New York Shipbuilding Companyltä Camdenista New Jerseystä taisteluristeilijänä runkonumerolla CC-3. Washingtonin laivastosopimuksen seurauksena 1. heinäkuuta 1922 tehdyn tilausmuutoksen jälkeen alus laskettiin vesille 7. huhtikuuta 1925 kumminaan laivastoministeri Curtis D. Wilburin puoliso. Alus otettiin palveluskäyttöön 16. marraskuuta 1927 ensimmäisenä komentajanaan Harry E. Yarnell.


title: USS Saratoga (CV-3)

text: "USS Saratoga" lähti 6. tammikuuta 1928 Philadelphiasta testeihin ja alukselle laskeutui 11. tammikuuta ensimmäinen lentokone. Kokeiden päätyttyä alus lähti 27. tammikuuta purjehtimaan Panaman kanavan kautta Tyynelle valtamerelle. Matkan aikana alus kuljetti 14.-16. helmikuuta merijalkaväen sotilaita Corintoon Nicaraguaan. Alus liittyi 21. helmikuuta taistelulaivastoon San Pedrossa Kaliforniassa. Vuoden lopun alus osallistui laivaston mukana erilaisiin harjoituksiin.


title: USS Saratoga (CV-3)

text: Alus lähti 15. tammikuuta 1929 laivaston mukana sotaharjoitukseen Fleet Problem IX. Harjoituksen aikana alus teki rohkean iskun Panaman kanavaa vastaan, minkä suojana olivat tiedustelulaivue sekä sen sisaralus "USS Lexington". Operaatio osoittautui tuloksekkaaksi, vaikka "USS Saratoga" tuomittiin kolmasti upotetuksi hyökkäyksen aikana. "USS Lexington" tuhosi seuraavana vuonna Fleet Problem X -harjoituksessa Karibianmerellä yllätysiskulla "USS Saratogan" ja "USS Langleyn" muodostaman tukialusosaston, mikä osoitti lentotukialusten kyvyn muuttaa voimatasapainoa merellä. Sotaharjoituksen päätteeksi toukokuussa Yhdysvaltain presidentti tarkasti laivaston Norfolkissa pidetyssä katselmuksessa. Alus palasi 21. kesäkuuta San Pedroon.


title: USS Saratoga (CV-3)

text: "USS Saratoga" osallistui laivaston harjoituksiin San Diegon ja San Pedron alueilla sekä laivaston vuosittaisiin Fleet Problems -harjoituksiin. Se oli myös säännöllisesti huollettavana Bremertonissa. Vuoden 1932 ja 1933 Fleet Problem -harjoitukset pidettiin Havaijilla 31. tammikuuta - 19. maaliskuuta saman aikaisesti kuin Japani aloitti hyökkäyksensä Mantsuriaan, mikä aloitti Tyynenmeren sotaan johtaneet tapahtumat. Jälkimmäisestä harjoituksesta palatessaan lentotukialus teki yllätysiskun Long Beachiin.


title: USS Saratoga (CV-3)

text: Vuoden 1934 harjoitukset Karibialla ja Atlantilla johtivat pitkään purjehdukseen 9. huhtikuuta - 9. marraskuuta ja seuraavana vuonna lähes vastaaviin harjoituksiin Tyynenmeren laivaston mukana. Alus osallistui 27. huhtikuuta 6. kesäkuuta 1936 Fleet Problem -harjoitukseen Panaman alueella ja seuraavana vuonna 16. huhtikuuta - 28. toukokuuta 1937 Havaijilla. "USS Saratoga" lähti 15. maaliskuuta 1938 San Diegosta Fleet Problem XIX -harjoitukseen Havaijille. Harjoituksen toisessa vaiheessa aluksen lentokoneet iskivät Pearl Harboriin 100 merimailia Oahulta, mikä vastasi japanilaisten hyökkäystä vain muutamaa vuotta myöhemmin. Paluumatkalla kotisatamaansa alus iski sisaraluksensa kanssa Mare Islandille ja Alamedaan.


title: USS Saratoga (CV-3)

text: "USS Saratoga" oli huollettavana Bremertonissa vuoden 1939 harjoituksen aikana, mutta 2. huhtikuuta - 21. kesäkuuta 1940 pidettyyn Fleet Problem XXI -harjoitukseen se osallistui. Alus kuljetti 14.-29. lokakuuta 1940 joukkoja San Pedrosta Havaijille. Se siirrettiin 6. tammikuuta 1941 Bremertonin laivastontelakalle modernisoitavaksi, jolloin sen lentokantta laajennettiin sekä ilmatorjuntaa vahvennettiin. Aluksen palattua palvelukseen 28. huhtikuuta se osallistui toukokuussa maihinnousuharjoitukseen ja teki kesäkuusta lokakuuhun kaksi matkaa Havaijille.


title: USS Saratoga (CV-3)

text: Japanilaisten hyökättyä 7. joulukuuta 1941 Pearl Harboriin "USS Saratoga" saapui San Diegoon palatessaan huollosta Bremertonin telakalta. Alus lähti merelle jo seuraavana päivänä kuormattuna merijalkaväen lentokoneilla, jotka sen piti toimittaa Wakelle. Alus ympärille oli muodostettu 3. lentotukialusosasto, jonka mukana se saapui 15. joulukuuta Pearl Harboriin. Alus pysähtyi ainoastaan tankkauksen ja täydennyksen ajaksi, jonka jälkeen alukselta siirrettiin osa materiaalista vesilentokoneiden emälaiva "USS Tangierille". Matkantekoa hidasti mukana ollut tankkeri sekä päätös tankata hävittäjät 21. joulukuuta. Seuraavana päivänä osasto sai määräyksen keskeyttää operaatio ja palata Havaijille, koska japanilaiset olivat aloittaneet maihinnousun Wakelle.


title: USS Saratoga (CV-3)

text: "USS Saratogaan" osui 11. tammikuuta 1942 keisarillisen Japanin laivaston sukellusveneen "I-16" laukaisema torpedo. Kuusi miehistönjäsentä sai surmansa ja kolme osastoa täyttyi vedellä, mutta alus pääsi Oahulle omin voimin. Aluksen kahdeksan tuumaiset tykit poistettiin ja ne asennettiin saaren rannikkolinnakkeiksi, minkä jälkeen alus lähti Bremertoniin korjattavaksi. Aluksen ilmatorjunta-aseiden määrää lisättiin korjausten aikana. Alus lähti 22. toukokuuta telakalta San Diegoon, jonne se saapui 25. toukokuuta. San Diegossa aluksen lentomiehistöt saivat täydennyskoulutusta, kun saatiin tieto japanilaisten hyökkäyksestä Midwaylle. Saattueen, varastojen ja lentokoneiden puutteen vuoksi alus pääsi lähtemään vasta 1. kesäkuuta Pearl Harboriin, jonne se saapui 6. kesäkuuta Midwayn taistelun päätyttyä.


title: USS Saratoga (CV-3)

text:
Alus lähti seuraavana päivänä tankkauksen jälkeen Pearl Harborista ja se siirsi 11. kesäkuuta 34 kuljettamaansa lentokonetta "USS Hornetille" ja "USS Enterpriselle", joiden lentolaivueet olivat pahasti kuluneet käydyissä taisteluissa. Lentotukialukset suuntasivat pohjoiseen torjuakseen Aleutteihin kohdistuvan uhan, mutta operaatio keskeytettiin. "USS Saratoga" palasi 13. kesäkuuta Pearl Harboriin.
"USS Saratoga" kuljetti 22.-29. kesäkuuta merijalkaväen ja maavoimien lentokoneita Midwayn varuskunnan täydennykseksi. Alus siirtyi 7. heinäkuuta lounaiselle Tyynellemerelle ja se suojasi 28.-30. heinäkuuta Fidžin maihinnousua luotaessa sillanpäätä Guadalcanalin maihinnousulle. Kontra-amiraali Fletcherin lippulaivana alus aloitti Guadalcanalin hyökkäyksen varhain aamulla 7. elokuuta kääntyessään tuuleen lentokoneiden laukaisua varten. Alus suojasi maihinnousua, mutta japanilaisten lentokoneiden pelon vuoksi alus määrättiin pois alueelta iltapäivällä 8. elokuuta. Alus oli liian kaukana suojatakseen liittoutuneiden risteilijäosastoa, joka joutui ylivoimaisen vihollisen yllättämäksi Savonsaaren taistelussa.
Alus hyökkäsi 23. elokuuta Guadalcanalille täydennysjoukkoja toimittavaa japanilaissaattuetta vastaan. Lentokoneet eivät kuitenkaan löytäneet kohdettaan. Koneiden palattua saatiin tieto Japanin laivaston lentotukialusosastosta, jota vastaan aloitettiin lentotukialus "Ryujon" upottanut hyökkäys. Seuraavassa hyökkäyksessä "USS Saratogan" koneet vaurioittivat vesilentokoneiden emälaiva "Chitosea". Pilviverhot estivät saman aikaisesti japanilaisten lentäjien havainnon, ja "USS Saratoga" pääsi pakoon, mutta "USS Enterprise" vaurioitui. Taistelu kulutti kuitenkin japanilaisten voimavaroja niin, että Japanin johto määräsi lentotukialusosaston vetäytymään.


title: USS Saratoga (CV-3)

text: "USS Saratoga" vastaanotti 24. elokuuta koneensa laskuun ja seuraavan päivän se oli tankattavana, minkä jälkeen se palasi partiointialueelleen Salomonien itäpuolelle. Viikkoa myöhemmin alukseen osui keisarillisen Japanin laivaston sukellusveneen "I-26" laukaisema torpedo, vaikka saattaneelta hävittäjältä olikin annettu varoitus hieman aiemmin. Räjähdys ei surmannut ketään ja ainoastaan yksi osasto täyttyi vedellä, mutta sähköjärjestelmä kärsi pahoja vaurioita. Aluksen turbosähköinen koneisto lakkasi toimimasta ja alus pysähtyi. Risteilijä "USS Minneapolis" otti lentotukialuksen hinaukseen samalla kun lentotukialuksen lentokoneet siirtyivät maakentälle. Iltaan mennessä aluksen koneisto saatiin jälleen toimimaan ja se kykeni omin avuin kulkemaan 10 solmun nopeudella. Tongatabulla 6. - 12. syyskuuta tehtyjen korjausten jälkeen alus saapui 21. syyskuuta Pearl Harboriin korjattavaksi.


title: USS Saratoga (CV-3)

text: Alus lähti 10. marraskuuta Pearl Harborista Fidžin kautta Noumeauhun, jonne se saapui 5. joulukuuta. Se oli Noumean vesillä seuraavat kaksitoista kuukautta suojaten Yhdysvaltain joukkoja itäisillä Salomoneilla. Sen tukena oli 17. toukokuuta - 31. heinäkuuta 1943 "HMS Victorious" ja 20. lokakuuta alkaen "USS Princeton". Merijalkaväen noustessa maihin Bougainvilleen lentotukialusten koneet iskivät läheisen Bukan lentokentille. Saatuaan tiedon Japanin laivaston keskityksestä Rabauliin "USS Saratogan" koneet iskivät satamaan vaurioittaen siellä olleita aluksia ja siten poistaen Bougainvilleen kohdistuneen uhan. Alus toisti iskunsa Rabauliin 11. marraskuuta.


title: USS Saratoga (CV-3)

text: Lentotukialukset "USS Saratoga" ja "USS Princeton" muodostivat osaston Gilbertin hyökkäystä varten ja 19. marraskuuta Naurulle tehtyyn iskuun. Osasto kohtasi 23. marraskuuta Makinille ja Tarawalle joukkoja kuljettaneen saattueen, jonka ne suojasivat määränpäähänsä. Saattueesta vapauduttuaan osasto valvoi Tarawan ilmatilaa. "USS Saratoga" lähti 30. marraskuuta Yhdysvaltoihin huollettavaksi oltuaan vuoden merellä. Alus huollettiin 9. joulukuuta 1943 - 3. tammikuuta 1944 San Franciscossa, jonka päätteeksi aluksen ilmatorjunta-aseistukseen kuului kaikkiaan 60 40 millimetrin ja 36 20 millimetrin ilmatorjuntatykkiä.


title: USS Saratoga (CV-3)

text: Alus saapui 7. tammikuuta Pearl Harboriin ja lyhyen koulutuksen päätteeksi se lähti 19. tammikuuta "USS Langleyn" ja "USS Princetonin" kanssa (Task Group 58.4) tukemaan etenemistä Marshalleille. Lentokoneet pommittivat 29.-31. tammikuuta Wotjea ja Taroa, Engebiä 3.-6. helmikuuta ja Eniwetokin pääsaarta 10.-12. helmikuuta. Koneet iskivät viimeisen kerran 16. helmikuuta vain vuorokautta ennen maihinnousun aloittamista, minkä jälkeen ne suojasivat maihinnousua sekä antoivat lähitukea maihinnousseelle jalkaväelle aina 28. helmikuuta saakka.


title: USS Saratoga (CV-3)

text: "USS Saratoga" jätti operaatiosta vapauduttuaan Tyynenmeren pääsotanäyttämön lähes vuodeksi, kun se siirrettiin tukemaan Britannian laivastoa. Alus lähti 4. maaliskuuta Majurosta suojanaan kolme hävittäjää ja se purjehti Espiritu Santon, Tasmanian Hobartin ja Australian Fremantlen kautta liittyäkseen Britannian itäiseen laivastoon Intian valtamerellä. Se kohtasi 27. maaliskuuta merellä brittien laivaston, johon kuuluivat "HMS Illustrious", neljä taistelulaivaa suojueineen. Yhdistynyt laivasto saapui Trincomaleehen 31. maaliskuuta. Seuraavien päivien aikana lentotukialukset kouluttautuivat yhteistoimintaan Intian valtamerellä.


title: USS Saratoga (CV-3)

text: Britannian itäinen laivasto ja "USS Saratoga" lähtivät 16. huhtikuuta Trincomaleesta ja lentotukialusten koneet iskivät 19. huhtikuuta Sabangiin. Isku yllätti japanilaiset ja iskussa aiheutettiin vaurioita satamalle ja öljynjalostamolle. Onnistuneen iskun seurauksena "USS Saratogan" paluumatka viivästyi, kun päätettiin tehdä toinen isku. Osasto lähti 6. toukokuuta Trincomaleesta iskien 17. toukokuuta Surabajaan samanlaisin tuloksin. "USS Saratoga" lähti paluumatkalle seuraavana päivänä ja se saapui 10. kesäkuuta Bremertoniin modernisoitavaksi.


title: USS Saratoga (CV-3)

text: Alus saapui korjausten jälkeen 24. syyskuuta Pearl Harboriin, jossa se määrättiin jälleen erityistehtävään kouluttamaan yöhävittäjiä. Alus määrättiin palaamaan operaatioihin ja se lähti 29. tammikuuta Pearl Harborista muodostaakseen Iwo Jiman operaatioihin yölentorykmentin "USS Enterprisen" kanssa.


title: USS Saratoga (CV-3)

text: "USS Saratoga" saapui 7. helmikuuta Ulithiin, josta se lähti kolme päivää myöhemmin "USS Enteprisen" sekä neljän muun lentotukialusryhmän kanssa. Merijalkaväen noustua maihin Tinianilla 12. helmikuuta lentotukialukset iskivät 16.-17. helmikuuta Japanin kotisaarille ennen Iwo Jiman maihinnousua. "USS Saratoga" suojasi maihinnousualuetta muiden lentotukialusten iskiessä uudelleen Japaniin. Laivasto-osasto oli tankattavana 18.-19. helmikuuta. "USS Saratoga" suojanaan kolme hävittäjää erkani lentotukialusosastosta liittyäkseen maihinnousulaivastoon. Sen lentokoneet partioivat öisin Iwo Jiman ja läheisen Chi-chi Jiman ilmatilassa. Siirtyessään uudelle toiminta-alueelleen alus joutui kuuden japanilaisen lentokoneen yllättämäksi ja siihen osui viisi pommia muutamassa minuutissa. Lentokannen etuosa romuttui, kylkeen tuli kaksi reikää ja aluksen lentokonesuojassa syttyi tulipalo. Aluksella sai surmansa tai katosi 123 miehistönjäsentä. Se joutui uuden hyökkäyksen maaliksi, jolloin siihen osui vielä yksi pommi. Iltaan mennessä tulipalo oli saatu hallintaan ja alus kykeni vastaanottamaan lentokoneita. Alus määrättiin Eniwetokille ja sieltä edelleen Yhdysvaltain länsirannikolle korjattavaksi ja se saapui 16. maaliskuuta Bremertoniin.


title: USS Saratoga (CV-3)

text: Alus palasi palvelukseen 22. toukokuuta, minkä jälkeen se aloitti jälleen 3. kesäkuuta Pearl Harborissa lentäjien kouluttamisen. Koulutus keskeytettiin 6. syyskuuta Japanin antauduttua ja se lähti 9. syyskuuta Havaijilta kuljettaen 3712 veteraania Yhdysvaltoihin osana joukkojen kotiuttamista operaatio Magic Carpetia. Operaatiosta vapauduttuaan se oli kuljettanut kaikkiaan 29204 sotilasta kotiin, mikä oli enemmän kuin mikään muu alus.


title: USS Saratoga (CV-3)

text: Uusien Essex-luokan lentotukialusten tultua palvelukseen "USS Saratoga" siirrettiin reserviin. Alus sijoitettiin Bikinin atollille operaatio Crossroadsiin testattaessa ydinaseen vaikutusta sotalaivoihin. Alus selvisi vähäisin vaurioin ensimmäisestä leimahduksesta ja paineaallosta 1. heinäkuuta, mutta 25. heinäkuuta toisessa vedenalaisessa kokeessa se upposi. Ydinsäteily esti pelastusyritykset. Alus poistettiin luetteloista 15. kesäkuuta 1946.


title: Terence Bayler

text: Terence Bayler (24. tammikuuta 1930 Wanganui – 2. elokuuta 2016) oli Uudessa-Seelannissa syntynyt näyttelijä, joka esiintyi niin teatterissa kuin elokuvissakin. Pääosan urastaan hän teki Britanniassa.


title: Terence Bayler

text: Bayler aloitti uransa kiertävässä teatteriseurueessa. Vuonna 1951 hän esiintyi pääosassa elokuvassa "Broken Barrier", mutta tuohon aikaan Uudessa-Seelannissa tuotettiin kokoillan elokuvia ani harvoin. Vuosikymmenen vaihteessa hän muutti Englantiin, missä hän esiintyi erinäisissä pikkurooleissa ja opiskeli samalla Royal Academy of Dramatic Artissa. Baylerin toinen suurempi elokuvarooli oli Macduffina Roman Polańskin Shakespeare-tulkinnassa "Macbeth" vuonna 1971.


title: Terence Bayler

text: 1970-luvulla Bayler esiintyi Eric Idlen komediasarjassa "Rutland Weekend Television" ja sitä seuranneessa musiikkiparodiassa "All You Need is Cash" (1978). Hän esiintyi myös Monty Pythonin elokuvassa "Brianin elämä" (1979) sekä pienissä rooleissa Terry Gilliamin elokuvissa "Rosvoja, rosvoja" (1981) ja "Brazil – tämän hetken tuolla puolen" (1985).


title: Tupala

text: Tupala on Porin 15. kaupunginosa. Tupala on pinta-alaltaan pieni, sen naapurikaupunginosia ovat lännessä Herralahti, pohjoisessa Aittaluoto ja etelässä Vanhakoivisto. Pohjoisessa sitä rajoittaa myös Kokemäenjoen haara Varvourinjuopa, joka oli ennen tärkeä uittoväylä. Tupalan alueen talot on rakennettu pääasiassa 1940-luvun lopulla. Tupala kuuluu Herralahden koulupiiriin, ja sen postinumero on 28300.


title: Ohjaus (yritysjohtaminen)

text: Johdon ohjaus on yritysjohtamisen toiminta, jolla johtajat pyrkivät saamaan organisaation jäseniä toteuttamaan yrityksen strategiaa. Se auttaa tarkistamaan virheitä toiminnassa ja muuttamaan toimintaa niin, että organisaation tavoitteet saavutetaan halutulla tavalla. Ohjausta edeltää strategian suunnittelu, jolloin organisaatiolle asetetaan tavoitteet. Nämä voidaan myöhemmin tarkistaa strategiaohjauksella.


title: Ohjaus (yritysjohtaminen)

text: Yritystoiminnan ohjaus on päättymätön prosessi, joka voi koostua seuraavista askelista: